text:
INDONEZIYA
Baterwa ishema no gutangaza izina rya Yehova
Mu gihe cy’imyaka myinshi umurimo wamaze warabuzanyijwe, abavandimwe bo muri Indoneziya bagaragaje ubwenge bakurikiza inama ya Yesu igira iti “mugire amakenga nk’inzoka, ariko mumere nk’inuma mutagira uburiganya” (Mat 10:16). Icyakora itegeko ribuzanya umurimo rimaze kuvaho, abavandimwe benshi bagombaga kwitoza kubwiriza “bashize amanga.”—Ibyak 4:31.
Urugero, hari abavandimwe bakundaga gusubira gusura no kwigisha abantu Bibiliya ariko bagatinya kubwiriza ku nzu n’inzu. Abandi bangaga kubwiriza Abisilamu. Benshi iyo babaga bari mu murimo wo kubwiriza, bavugaga ko ari Abakristo aho kuvuga ko ari Abahamya ba Yehova kandi bagakoresha Bibiliya zahinduwe n’amadini yiyita aya gikristo aho gukoresha Bibiliya y’Ubuhinduzi bw’isi nshya mu kinyandoneziya. * Abandi bo ntibashishikariraga gutanga ibitabo by’imfashanyigisho za Bibiliya.
Hari abakomeje kugira ako kamenyero kabi na nyuma y’uko tubonye ubuzima gatozi. Abandi bakomezaga kwizirika ku muco gakondo, aho usanga abantu bahitamo kugamburura aho kwiteranya, bakavuga ibintu babica ku ruhande aho kubivuga beruye. None se hari gukorwa iki ngo abavandimwe bagororwe?
Yehova yatanze igisubizo abinyujije ku nama zuje urukundo abavandimwe bakuze mu buryo bw’umwuka batangaga (Efe 4:11, 12). Urugero, igihe umuvandimwe Stephen Lett wo mu Nteko Nyobozi yajyaga muri Indoneziya mu mwaka wa 2010, yabateye inkunga yo gushyigikira izina ry’Imana bakoresha cyane Bibiliya y’Ubuhinduzi bw’isi nshya mu murimo wo kubwiriza. Umumisiyonari witwa Misja Beerens yagize ati “disikuru y’umuvandimwe Lett yakoze ku mutima ababwiriza benshi. Babonye ko byari ngombwa kugaragaza ko Abahamya ba Yehova batandukanye n’andi madini, kandi bagaterwa ishema no kuvuganira Ijambo ry’Imana.”
Kubera ko Abisilamu bo muri Indoneziya batekerezaga ko Abahamya ba Yehova ari kimwe n’andi madini yose yiyita aya gikristo, Umurimo Wacu w’Ubwami ugenewe Indoneziya watanze inama y’ingirakamaro ugira uti “kwimenyekanisha ko turi Abahamya ba Yehova tugitangira kuganira n’umuntu, akenshi ni byo bituma tugira icyo tugeraho. . . . Duterwa ishema no guhagararira Yehova, kandi twifuza ko abantu bo mu ifasi tubwirizamo bamenya izina rye n’imigambi ye!” Shinsuke Kawamoto ukorera ku biro by’ishami byo muri Indoneziya yagize ati “ubwo buryo bwo kubwiriza tudaca ku ruhande ariko tubigiranye amakenga, butuma tugera kuri byinshi. Abisilamu benshi baba bafite amatsiko yo kumenya Abahamya ba Yehova. Baba bifuza kumenya aho dutandukaniye n’andi madini. Ayo matsiko atuma tubona uburyo bwo kubabwiriza.”
Nanone ababwiriza bashishikarijwe kongera umubare w’amagazeti batangaga y’Umunara w’Umurinzi na Nimukanguke! Lothar Mihank, umuhuzabikorwa wa komite y’ibiro by’ishami, agira ati “abantu bagomba gusoma amagazeti yacu kugira ngo batumenye. Amagazeti ategura imitima y’abantu, bigatuma barushaho kwitabira ukuri. Iyo tuyatanze ahantu hose, dutuma abantu benshi babona uburyo bwo kumenya Yehova.”
Kubwiriza mu ruhame bigera kuri byinshi
Mu mwaka wa 2013, ibiro by’ishami bya Indoneziya byatangije uburyo bushya bwo kubwiriza bwemejwe n’Inteko Nyobozi, ni ukuvuga kubwiriza mu ruhame mu migi minini no kubwiriza mu ruhame mu rwego rw’itorero. Izo gahunda zishishikaje zituma abantu benshi muri Indoneziya bumva ubutumwa bwiza.
Ameza ya mbere akoreshwa muri iyo gahunda yihariye yo kubwiriza mu ruhame mu migi minini, yashyizwe mu maduka manini acuruza ibikoresho bya elegitoroniki muri Jakarta y’i Burengerazuba. Nyuma yaho, amatorero yatangiye gushyira utugare n’ameza mu mafasi yayo. Mu mwaka umwe, ameza n’utugare bisaga 400 byari bimaze gushyirwa hirya no hino mu migi yo muri Indoneziya. Ibyo byageze ku ki?
Umusaza w’itorero w’i Jakarta witwa Yusak Uniplaita yagize ati “mbere y’uko dutangira kubwiriza mu ruhame, itorero ryacu ryatumizaga amagazeti 1.200 buri kwezi. Nyuma y’amezi atandatu, twari dusigaye dutumiza amagazeti 6.000 buri kwezi. Ubu dutumiza amagazeti 8.000 buri kwezi. Nanone dutanga ibitabo byinshi n’udutabo.” Mu mugi wa Medan mu ntara ya Sumatra ya Ruguru, hari abapayiniya bashyize utugare ahantu hatatu. Mu kwezi kwa mbere, batanze ibitabo 115 n’amagazeti agera ku 1.800. Mu mezi abiri yakurikiyeho, abapayiniya 60 bari barashyize utugare ahantu harindwi, batanze ibitabo bisaga 1.200 n’amagazeti 12.400. Umumisiyonari witwa Jesse Clark agira ati “ubwo buryo bushya bwo kubwiriza bushishikaza abavandimwe kandi bugaragaza ko muri Indoneziya hazabaho ukwiyongera. Biragaragara ko iyo gahunda yo kubwiriza mu ruhame izakomeza!”
Gukoresha ururimi rukora abantu ku mutima
Indoneziya ni kimwe mu bihugu bivugwamo indimi nyinshi ku isi. * Nubwo abantu benshi bahurira ku kinyandoneziya, nanone benshi bavuga indimi zo mu bwoko bwabo, ari na zo zibakora ku mutima.
Mu mwaka wa 2012, ibiro by’ishami byakoze ubushakashatsi kugira ngo bimenye ibikenewe muri iyo fasi ivugwamo indimi zitandukanye. Tom Van Leemputten agira ati “twatangiye duhindura ibitabo mu ndimi 12 zivugwa n’abantu bagera kuri miriyoni 120. Igihe abahinduzi bacu bahindura mu kijava babonaga uko inkuru y’Ubwami ya mbere mu kijava izaba imeze, basutse amarira y’ibyishimo. Bari bagiye kubona ibyokurya byo mu buryo bw’umwuka mu rurimi rwabo kavukire!”
Icyakora amatorero menshi yakomeje kugira amateraniro mu kinyandoneziya, ndetse n’amatorero yo mu turere abantu benshi bavugagamo indimi kavukire. Lothar Mihank agira ati “mu mwaka wa 2013, jye n’umugore wanjye Carmen twagiye mu ikoraniro ry’iminsi ibiri ryabereye ku kirwa cya Nias mu ntara ya Sumatra ya Ruguru. Abenshi mu bantu 400 bari bateranye bavugaga ikiniyasi, ariko disikuru zose zatangwaga mu kinyandoneziya. Tumaze kubivuganaho n’abagombaga gutanga za disikuru, twabwiye abari bateranye ko ku munsi ukurikiyeho porogaramu yari kuba mu kiniyasi. Kuri uwo munsi, abantu basaga 600 buzuye mu nzu yaberagamo ikoraniro.” Carmen yongeyeho ati “byaragaragaraga ko abantu barushijeho gukurikirana ikoraniro bitonze mu kiniyasi, kuruta ku munsi wa mbere igihe disikuru zatangwaga mu kinyandoneziya. Bashimishijwe nuko bumvaga ubutumwa bwa Bibiliya mu rurimi rwabo kavukire kandi bagasobanukirwa.”
Abantu babana n’ubumuga bwo kutumva bo muri Indoneziya ubu na bo bashobora “kumva” ukuri mu rurimi rwabo. Kuva mu mwaka wa 2010, ikipi y’abahindura mu rurimi rw’amarenga rw’urunyandoneziya, yahinduye udutabo turindwi n’inkuru z’Ubwami umunani. Nanone ibiro by’ishami byateguye amashuri 24 yigishije abantu basaga 750 ururimi rw’amarenga. Ubu muri Indoneziya hari amatorero n’amatsinda 23 akoresha ururimi rw’amarenga, afasha mu buryo bw’umwuka abantu babana n’ubumuga bwo kutumva babarirwa muri miriyoni eshatu kandi akabahumuriza.
Muri iki gihe Urwego Rushinzwe Ubuhinduzi rugizwe n’amakipi ahindura mu ndimi 37. Rufite abahinduzi 117 bakorera mu duce 19 two hirya no hino muri Indoneziya, hakaba n’abandi bakozi 50 babafasha.
^ par. 2 Bibiliya yuzuye y’Ubuhinduzi bw’isi nshya mu kinyandoneziya yasohotse mu wa 1999. Abahinduzi bamaze imyaka irindwi bayihindura mu gihe umurimo wari warabuzanyijwe. Nyuma yaho, imibumbe ibiri isobanura Bibiliya (Étude perspicace des Écritures) hamwe na Watchtower Library kuri CD-ROM byasohotse mu kinyandoneziya, bikaba bigaragaza rwose umurimo utoroshye abahinduzi bakoze!
^ par. 2 Indoneziya ivugwamo indimi 707, mu gihe igihugu cy’abaturanyi cya Papouasie-Nouvelle-Guinée kivugwamo indimi 838.


c: text/html

text:
Mutesi akivuga atyo byabaye ibindi aho hantu, igikuba kiracika Kazungu biramurenga agiye kwitura hasi Papa Michou aramufata
Ako kanya numvise ntazi aho ndi, nyuma y’ akanya gato nunvise Kate ankomanga cyane…nasaga nuwataye ubwenge kubw’ ibyo nari maze kumva ntacyekaga ko bishoboka.
Nubuye umutwe aho nari nawubitse ku meza mbona Kazungu bamuhungiza, muri ako kanya ntabwo nashoboraga kumva neza ko Kazungu ari amaraso yanjye, umwana wakuze akora ngo njye na Linda tubeho neza, agatotezwa na Data kandi yarabyawe nawe.
Narahagurutse ndamusanga maze ndamwitegereza, nsha bugufi nanjye ntangira kumuhungiza hashize akanya arakanguka maze ariruhutsa atangira kutubaza aho ari nikimubayeho…Chanto akora igikwiye mu gihe nyacyo yerekana impamvu yatoranijwe mu bandi.
Kazungu yagarutse ibumuntu turicara maze mu byishimo byinshi Papa yivuga imyato, agaba ishyo…
Papa-“Yampaye inka ngenzi nganji wabyaye Mateso! Mutesi angabiye umwana ndivuga ibihe bisingizo? Uyu ni umwana wacu koko?”
Mutesi-“Yego! Nabimenye cyera ubwo twaganiraga naje iwawe, ari nabwo natangiye kumwitaho nka Mama we”
Papa-“Yebaba weee! Mute! Kuki utambwiye kare koko?”
Mutesi-“Nagize isoni n’ ubwoba bivanze n’ agahinda”
Twese-“Yoooooh?”
Papa-“Uyu n’ impano n’ umugisha ntari nzi ko nagabiwe, tambuka unsange nteze yombi nibiba ngombwa umpobere ntuze umutima mwana wanjye niba mbikwiye”
Ni ubwa mbere nabonye amarira ya Kazungu, yaratambutse aramuhobera bamarana umwanya utari muto amashyi tuyakomera icyarimwe nkabatayasaba…nguwo umunsi Kazungu yaretse kuba Kazungu akaba mukuru wanjye dusangiye amaraso.
Ibirori byararimbaniye akaziki turagaceka, tukiri aho hinjiye abapolisi twese turakangarana, dutangira kwibaza ikibaye, umuziki barawufunga Mike ahita anyongorera,
Mike-“Noneho karabaye! Ubundi ko hano hatageraga abapolisi bigenze bite? Imana imfashe hataba hari igikuba gicitse”
Police-“Ntibishoboka! Aha ni mu kabyiniro cyangwa? Uru rusaku mwateje nta bwoba mugira? Ninde nyiri aka kabari?”
Mike yahise atuvamo maze ahagarara imbere yabo maze aravuga,
Mike-“Ni njyewe Afande!”
Police-“Ni wowe uteza urusaku rungana gutya nta bwoba?”
Mike-“Mutubabarire ariko byari ibyishimo kuko uyu ari umunsi w’ amateka kuri uyu muryango mureba aha”
Police-” Eeeh! Ok! Hano turabizi hari umukobwa w’ umuganga witwa Gaelle niwe tuje dushaka, ari he?”
Gaelle yarikanze maze avuga atitira cyane,
Gaelle-“Nda…ndahari”
Police-“Humura wigira ubwoba, wari uhamagawe n’ umuntu utazi akubaza aho uri umurangira hano rero ni twebwe twagushakaga ngwino tugende hari amakuru dukeneye kubyerekeye ikirego twakiriye cy’ abakekwaho gushimuta abantu bashaka kubagirira nabi”
Akivuga atyo nahise nitanguranwa maze ndavuga nti,
Njyewe-“Afande! Murakoze kuza aha icyo kirego ninjye wagitanze”
Police-“Reka? Birashoboka se? ubwo se wamenya gute ko ikirego cyawe kidasa n’ ibyabandi”
Njyewe-“Eeeh! Mumbabarire Afande ariko nitwa Gabby, njye nareze umusore witwa Cedric nabagenzi be, rwose ibimenyetso byose biri hano, dore nguyu Kate yabaha ubuhamya ndetse na musaza wa Chanto nguyu na muganga Gaelle muje mushaka ari imbere yanyu, buri kimwe cyose mwifuza mubishatse mwakimenyera hano”
Bakibyumva baratunguwe cyane bansubirishamo ibyo mvuze niba ari byo nanjye mbabwira nta gishyika ko ari ukuri batangira gushyira umwe umwe ku ruhande bamubaza barangije Afande arambwira,
Police-“Ntunguwe no kubasanga aha, ibyo twifuzaga byose turabimenya idosiye nirangira, turayishyikiriza ubutabera vuba nubwo abo urega batifite”
Njyewe-“Uuuuuh? Gute batifite se Afande?”
Police-“None se ko uwo murega yacitse amaguru yose, undi musore agapfa undi nawe akaba yazahaye cyane kuburyo nta kizere cyo gukira, ubwo urumva koko…”
Njyewe-“Uwapfuye nuwitwa nde se Afande?”
Police-“Niba yitwa nde…?
Njyewe-“Cedric se?”
Police-“Oya, uwitwa Cedric niwe wacitse amaguru”
Njyewe-“Yayayay! Naho se uriya mukobwa wahaye Kate imiti akamusinziriza mwaramubonye ko twabahaye amazina ye?”
Police-“Uwo we na nubu turacyamushaka, ubunyamwuga bwacu ngira ngo nawe urabuzi… ni vuba tukamubona”
Njyewe-“Ubu se…nako ubutabera buri mu biganza byanyu, gusa igihano cyo barakibonye kandi kuba turi kwishima bo babara birahagije ngo babone ko nta nkuba ikubita umunyabugingo”
Police-“Nibagende bariya bashenzi tugomba kubafunga nibakira”
Afande yaransezeye maze afata urugendo, isi iraceceka umuziki urafunguka twongera kwibyinira amasaha akuze turataha.
Namanutse ukuboko kwanjye kuri mukwa Kate, Kazungu mukuru wanjye na Chanto we batera intambwe badasigana, ndebye inyuma yacu mbona nguwo Papa Michou na Mama we twese icyarimwe duherekeje Papa na Mutesi maze tugeze ku muhanda Papa Michou atwara abageni Mike atwara twe twari twabagaragiye.
Byari byiza mu modoka tugenda turirimba tugezeyo mu rugo dufata akanozangendo amasaha akuze duherekeza abataha tugaruka mu rugo, nguwo umunsi Kazungu yatangiye kuba mu rugo iwabo nka mukuru wanjye.
Abandi bamaze kuryama njye na Kazungu twarasohotse tujya hanze, nubwo hanze haari umwijima mwinshi ariko mu mitima yacu hari harimo umucyo.
Twumvaga akayaga gahuhera n’ uwo munsi wari mwiza kuko n’ inyenyeri zari zitatse ikirere tumaze gutuza maze arambwira,
Kazungu-“Gabby! Igihe cyanjye cy’ ibyishimo nagenewe mu buzima bwanjye banza gitangiye…”
Yamfashe ku rutugu maze akomeza kumbwira,
Kazungu-“Niba hari ikintu numvaga mu matwi ngahindurwa nukumva umwana ahamagara umubyeyi, niba hari icyangoraga mu buzima ni ukuba ntari byibura aho nita mu rugo nyuma yo gukura mbabaye …none dore mfite ababyeyi bombi mu rugo na murumuna wanjye ndetse na mushiki wanjye”
Njyewe-“Woooooow!”
Kazungu ibyishimo byamuteye amarira nkomeza kumukomeza mukubitira mu mugongo, hashize akanya maze ndamubwiraa…
Njyewe-“Kazu! Humura komera kandi urisanga mu buzima bushya kandi bwiza, warakoze kwihangana ugashinga ugakomeza, none umunsi wawe ubaye uyu, Kalibu aho ugiye kuzajya uhamagara Mama na Papa”
Kazungu-“Gabby! Nta kindi nakubwira gusa Imana izakwagurire imbago, Warakoze cyane kumbanira neza, ndibuka ko wampaga ikaze mu nzu none no muri iki gicuku umpaye ikaze mu buzima bushya…Gabby! Fata ikiganza cyanjye, njye nawe koko turi bene mugabo umwe, twavuye kandi twakuriye mu mateka atandukanye ariko ntabwo tuzongera gutandukana ukundi”
Twafatanye ibiganza turakomezanya hashize akanya turahoberana ubundi dusekera rimwe twisubirira mu nzu.
Kuva uwo munsi mu rugo harangwaga umunezero mwinshi, nari nsigaye numva ntahava nubwo Kazungu yakoreraga i Bugande ariko yarageragezaga buri week end agataha kuko yabaga yakumbuye iwabo.
Iminsi yakomeje kwicuma havaho umwe ubuzima bwari bwarahindutse bigaragarira buri umwe wese, twahoranaga abashyitsi buri munsi bikantera ibyishimo byinshi.
Nyuma y’ Igihe gito urubanza rwa Cedric rwarasomwe we bamukatira imyaka itanu n’ ihazabu bakurikije amategeko
Hari umunsi njye na Papa, Mutesi na Kazungu twari tumaze kurya dutangira kuganira bisanzwe maze numva nibutse cyera tujya kwa Nyogokuru tukavugirizwa induru impinga yose maze hashize akanya,
Njyewe-“Ariko Papa, koko wararahiye ntabwo tuzongera guhura na Nyogokuru?”
Kuko Kazungu nari naramubwiye uko cyera twigeze kujya kwa Nyogokuru bakavuma Papa bikamubabaza yahise yunga mu ryanjye
Kazungu-“Wa mugani wa Gabby Papa! Ubu koko pee! Nanjye utarahuje amaso na Kaka urumva ntarengana?”
Papa-“Yego urarengana mwana wanjye ariko nanjye ntabwo ari njye, erega buriya ngo kirazira iyo umubyeyi akuvumye ntusubira imbere ye, ngo biba birangiye byongeye kandi kuba yara mvumiye kugahera, ngezeyo nahita mfa”
Twese-“Hhhhhhhh”
Mutesi-“Oya oya rwose ibyo n’ amabeshyo”
Papa-“Nyamara ibyo mvuga ni byo! Hari umugabo nzi wapfuye yishwe no gusubira kwa nyina kandi yaramuvumye!”
Kazungu-“Hhhhhhh! Ibyo ni nka bya bindi bavuga ngo icupa rimwe ryishe umugabo! Papa tuzagende nupfa nibwo nzamenya ko koko bya bintu ari ukuri”
Papa-“Mwana wa…ushaka ko mfa koko?”
Njyewe-“Papa! Humura Kiriziya yakuye kirazira”
Mutesi-“Ahubwo wenda njyewe nasigara kuko ari njye mabukwe yanze mbere”
Kazungu-“Oya Mama! Oya rwose witekereza utyo”
Njyewe-“Oya tugomba kujyana, erega iyo umuntu akwanze ntabwo umubisa ukomeza kumusanga amaherezo arakwakira”
Kazungu-“Yego rata Gabby! Ndakwemera erega buriya, nimba umugabo nako Numara kurongora Chanto nzaguha inka”
Njyewe-“Ugomba kuzayimpa nyine, umenye ko iyo wagiye nsigara ngucungira”
Kazungu-“Hhhhhhhh! Uramenye utazanansigariraho”
Njyewe-“Nabyo nta kibazo ariko, umugore si uw’ umuryango se?”
Twese-“Hhhhhhhh!”
Twakomeje kuganira twisekera n’ ibyishimo byinshi nk’ ibisanzwe maze umwanzuro turawufata, ubundi tujya kuryama.
Inzozi zanjye zabaga ari ibyishimo gusa, numvaga umunsi ku munsi ndushaho kuba mushya kuko ubuzima bwari bwarabaye bushya, iyo naramukaga ngasanga Mutesi ashyashyana ngo ashake icyo tugenda turiye byaranyubakaga, Twasangira na Papa mushya bikantera ibindi byishimo birenze umunsi wanjye ukaba mwiza n’ akazi nkagakora neza.
Umunsi wo kujya kwa nyogokuru warageze, nta ntumwa yindi birumvikana nta nubwo twari kugenda imbokoboko twafashe urugendo Linda nawe ntiyasigaye, mu nzira twagiye tuganira, ariko Papa afite ubwoba bwinshi ngo kirazira gusubira imbere y’ umubyeyi wakuvumye.
Twageze hahandi twigeze kugera tukava mu modoka tukazamuka n’ amaguru ndahamenya tumaze kuvamo ako kanya hari umugabo wari uri gutema ibiti hepfo gato wahise azamuka atugezeho yirahira Sekuru we maze araduhobera,
We-“Eeeee! Uyu ni Mateso cyangwa?”
Papa-“Ni njyewe rwose”
We-“Yebaba yebaaba! Ko wananutse se byagenze bite? Simperuka ubyibushye ufite inda mbega uhora uhaze…umuntu wagusuhuzaga utemera ko agukoraho”
Uwo mugabo yavuze atyo Papa yongera kwitsa umutima maze,
Papa-“Ibyo reka tube tubiretse tuzamuke gato tujye mu rugo dusangire turaza kuza kugira umwanya wo kubiganira, ahubwo dutwaze, nako reka tutakuvunisha mfite abasore”
We-“Yampaye inka Sentemeri, uyu ni Mateso tuzi ku musozi w’ amarembo?”
Papa-“Yego rwose niwe, narahindutse nabaye undi”
We-“Ahaaaa! Ahubwo se harya ngo mugiye kwa mukecuru?”
Njyewe-“Yego tugiye kwa Nyogokuru”
Uwo mugabo yacecetse, yitsa umutima ubugira gatatu maze amfura akatsi hasi…tubona ntibisanzwe hashize akanya aba aravuze………………………………….
Ntuzacikwe na Episode ya 93
Twishimira kubagezaho iyi nkuru buri munsi, tukishimira kandi ko ibanogera ikanabafasha nk’uko benshi mubitugaragariza, ariko iyi nkuru ikwiye no kugirira akamaro umwanditsi wayo kuko namwe muyikunda.
Hashize igihe kinini tugerageza uburyo bw’ikoranabuhanga bwakorohera buri wese kwishyura iyi nkuru kugira ngo bifashe umwanditsi wayo, n’impano ye imuteze imbere ariko ntiturabigeraho, nubwo tutaracika intege.
Ubu turasaba buri wese ukunda iyi nkuru gutanga inkunga ye y’amafaranga ashatse kugira ikomeze kumugeraho neza ariko anagize uruhare rwe mu itegurwa ryayo.
Inkunga yanyu ku mwanditsi yakoherezwa kuri Mobile Money: +250 783 324 411 cg +250 722 235 731 (z’umwanditsi ubwe Arien Urwibutso KABARIRA)
Abari mu mahanga nabo bakoresha Western Union cg MoneyGram babanje kumwandikira kuri numero ye, info@umuseke.rwcyangwa uri.kabarira@gmail.com Cyangwa bagakoresha www.worldremit.com (nayo yohereza kuri MobileMoney).
Kugira ngo iyi nkuru ikomeze kubageraho.
Murakoze
**************

robotstxt: allowed

filter: keep


text:
IBARUWA UMUNYIGINYA CAPT JOHN RUMANZI YANDIKIYE ABASIRIKARI B’U RWANDA ABAHAMAGARIRA KUTAJYA MU NTAMABARA ZA KAGAME MURI CONGO: IYI NTAMBARA UDUSHOYEMO UZAYIRWANE WENYINE
- Views 7678
Twebwe, nk’abasirikare ba FPR bibumbiye mu bwoko bw’abanyiginya n’abandi bose bakeneye amahoro twifuje kubwira abanyarwanda icyo dutekereza kuri propaganda za Perezida Kagame
n’agatsiko ke bakomeje kwamamaza intambara batazashobora kurwana. Ndahamagarira cyane cyane abasirikari b’ababanyiginya kwitondera izi ntamabara kuko hari umugambi wo kuziboherezamo ngo babamarireyo.
Mu by’ukuri nta kindi bagamije uretse guhishira ibibazo bya politiki no kunyereza ibya rubanda babyigwizaho. Ibi tubivuze duhereye ku nyandiko zirimo zikwirakwizwa hirya no hino na za recrutements zihamagarira abanyarwanda kwitegura gushyigikira ibitero Paul Kagame n’agatsiko ke bitegura kugaba muri Congo. Izo recrutemets zirashyira abana ba Rubanda mu gisirikari batasabye hari kandi n’inyandiko zasohotse mur’iki cyumweru gishize ziratangwa cyane cyane mu ma groupe y’intagondwa z’abatutsi babeshwe ko barokowe na Paul Kagame kandi ko hari genocide zindi zishobora kubabaho baramutse batitabiriye gushyigikira Paul Kagame muri izo ntamabara ze. Arabeshya ni intamabara zo kwigwizaho imitungo ku maraso yanyu cyangwa y’abana banyu.
Hari na none za recrutemets zikorerwa mu bihugu by’amahanga aho abanyarwanda bahungiye zirimo kugenda zishuka bamwe mu banyarwanda gutaha kuko abanyarwanda b’aho bamwe na bamwe badakurikirana ikandamizwa, ibitutsi no gusebanya byirirwa bihita mu biganiro bise “Ndi umunyarwanda” bigamije gutuma abana b’abahutu bahorana ipfunwe, bakabeshya ko ahari mu Rwanda ari amahoro kandi byaracitse. Abatabashije gutaha bakagirirwa nabi hakoreshejwe bwa burozi bwa Leta bwiswe utuzi twa Dan Munyuza.
Muri izo za recrutements zikorwa hirya no hino usanga harimo agasuzugutro n’iterabwoba ko udashaka kujya mu gisirikari azakanirwa urumukwiye. Iyo mu mahanga za recrutements zikorwa n’abakozi bakuru ba Ambasade z’u Rwanda , usanga hakubiyemo ukwirata no kwivuga ibigwi, ngo ntaho wahungira ngo na Buraya cga America Leta ya Paul Kagame yahagusanga.
Ubwo se nk’abanyarwanda mubyumva, musanga byaba ari ukuri ?
Ese ko mur’izo ntamabara zitagira agaciro twagiye dushorwamo ko bishongora ngo batsinze ingabo za Uganda mu mugi wa Kisangani, icyo gihe hari icyo byamariye Abanyarwanda ?
Barongera bati : Turafata Kivu mu kwezi kumwe ! Ese ko mwafashe. Kinshasa, byagejeje iki ku Banyarwanda ? Uretse Kivu na Kinshasa, ko twafashe Kigali, bitubujije kuba twangara ? Bibujije ibimuga n’inkomere za buri gihe? Bibujije se imfubyi n’abapfakazi batabarika kwicwa n’inzara? Bibujije se abanyapolitiki n’abanyarwanda b’ingeli zose guhunga urwababyaye ? Byabujije se RPF gucika mo ibice, bamwe mu bahoze ari abayobozi bakuru ntimwirirwa mubatera amabuye ?
Byabujije Paul Kagame se kutwica mo bamwe? Waramwishe Col Lizinde, uramwica Major Birasa, uramwica Capt. Ruraza, uramwica Capt Hategekimana, uramwisasira Col Rutayisire, uramwica Lt. Epa, uramunywa Major Ruzindana, uramwirenza Mbayire, utwicamo 200 i Congo ngo ni ibipinga, urabirenza 70 wise abanyiginya, watwishemo benshi, abasirikare ndetse n’abasivili tutavuze.
Wowe n’akazu kawe, igihugu mucyambitse ubusa, mumaze kuzuza amafaranga ku makonti yanyu iyo za Burayi n’Amerika, za companies zose zo mu gihugu mwarazigaruriye, ngizo za zahabu na diyama za Congo murayora, mubikesha amaraso yacu, mugatinyukango dufite juste cause turwanira ? Kuri twe nta mpamvu nzima tubona yo kurwana n’igihugu cya Congo cyangwa ibindi bihugu by’ibituranyi.
Tumaze igihe kinini mu ntambara, bamwe mu bakuru bayitangiriye muri Mozambique, turwana iyo muri Uganda tugamije kubohoza abaturage bari bugarijwe n’igitugu cya Obotte. Turwana n’ingoma ya Habyarimana turayihirika, ngo dukurikiye interahamwe muri Congo, duhirika Mobutu twimikaKabila. Agize ngo aradusaba gusubira iwacu twubura imirwano twamazemo imyaka isaga itatu.
Muri izo ntambara zose, abatakaje mo ubuzima bwabo ntibabarika, bamwe ntibazi imuhira kuko bamaze imyaka myinshi babarizwa mu mashyamba ku mpamvu batazi itanafitiye abanyarwanda kamaro.
Ese Pilato aho wibuka ko ntawuhirwa kabiri? Harya ngo urashaka kwitwa igihangange muri Afurika no kw’isi? Ayo mahirwe wifuza twe ntituyaguha, tukurahiye dukomeje ko tutazongera kukubera ibitambo. Aho none ayo maraso wanyoye ntiyaba agiye kukugaruka?
Dusabye abakugira inama n’abakuragurira guha amahoro Congo, Uburundi n’abayobozi b’ibyo biguhu kuko idufatiye runini muri ibi bihe by’inzara yugarije u Rwanda. Niba kandi wanze ukigira ndigabo, uzabage wifashe.
Capt. John Rumanzi
9 Responses to IBARUWA UMUNYIGINYA CAPT JOHN RUMANZI YANDIKIYE ABASIRIKARI B’U RWANDA ABAHAMAGARIRA KUTAJYA MU NTAMABARA ZA KAGAME MURI CONGO: IYI NTAMBARA UDUSHOYEMO UZAYIRWANE WENYINE
-
Uri umusilikari wu mugabo niba hari abandi musangiye ibyiyumviro urwanda ruzahinduka vuba
-
SENGABO nabuze muri iyi si abantu batekereza nkawe! ndagushimiye mbikuye ku mutima. Icyampa guhura nawe kuko imyumvire yawe yuje ubumuntu. Ntamuntu numwe muzima ufite ubwenge bugikora neza ugengwa n’amarangamutima akanamutera gufata umwanzuro runaka. Buri wese agira amarangamutima ariko ntabwo ariyo ashingiraho mu gufata umwanzuro. Amoko no guhora abantu bameze nk’abari mu marushanwa bahonda agatoki ku kandi ntabwo aribyo bizahuza abanyarwanda bakabaho mu mahoro n’uburenganzira buseseye. Nanga cyane umuntu witwaza icyo aricyo uhoza UBUHUTU, UBUTUTSI, UBUTWA ngo ABANYIGINYA, ABEGA n’ibindi ntazi. psycologically ugendera kuri ibyo nawe uba wifitemo umutima w’ubwicanyi uwaguha ubushobozi n’umwanya nawe wakwikiza abo ubonako mudahije ubwoko. Mwa njiji mwe ninde munyarwanda mwabonye uva amaraso y’amatutsi undi akava ayamahutu? Cyangwa ngo umwe ave ay’amanyiginya undi ave ay,amega? Igihe cyose hazaha hari ugitekereza gutyo kabone niyo atagira uwo abibwira, ntabwo Imana izamureka ngo agire icyo ageraho mubyo yibesha ko aharanira.
Mumbabarire kubabwira nabi. Njya ndabakunda ariko mbakunda muri abanyarwanda ntagira kubanga iyo mucitsemo ibice bamwe bakaba ABAHUTU abandi ABATUTSI abandi ngo ABEGA cg ngo ABANYIGINYA n’ibindi bitampaye agaciro. Inzo ngirwa moko nizo zatumye abavandimwe bacu bashira abandi bakaba barangaye mu mahanga batari mu rwababyaye nanubu imitima y’abanyarwanda aho bari hose yaba abari hanze no mu gihugu ikaba yuzuye inzangano.
-
Ibaruwa nziza, igomba gukwirakwiza ku mbuga nyinshi za Internet.
Uwanditse iyi baruwa ashaka amahoro y’abanyarwanda naya karere kose k’ibiyaga bigari.
Imana Imuhe umugisha kandi Imukomereze ubuzima.
Arakarama!
-
mama we sinabona icyo mvuga njye mbona abanyarwanda bamwe dufite ibibazo
-
Uyu mwanditsi nyamara aravuga ukuri. Intambara zose Kagame yashoje mu karere nta munyarwanda wigeze azungukiramo uretse kuzipfushirizamo abacu, bikarangira bigaragara ko izo ntambara ziba zigamije gushka imitungo ya bamwe mu gatsiko. Aboherezwa muri izi ntambara rero bakwiye kureba kure bakiyangira kuzijyamo kuko nabo bakeneye amahoro bakabana n’imiryango yabo. Umusirikari ni uwo kurinda ubusugire bw’igihugu cye si uwo kuya kwibira Kagame muri Congo
-
umwanditsi impamvu yanditse iyi baruwa nuko yanga gupfa kuko yabonye M23 uko yakubitiwe muri Congo ntabwo ari urukundo rundi afitiye abanyarwanda muri rusange, kuba umunyiginya ntibisobanuye uko bishe abahutu bakabamara imbere mu Rwanda ninyuma y’urwanda. muhumure mwese zahinduye imirishyo ababakingiraga ikibaba byarahindutse nimubage mwifashe natwe abarokotse amafuni yanyu, nubwicanyi byanyu butarondoreka bake cyane turacyariho, gusa mwibuke ko dufite ibisebe binini cyane kumitima yacu bitazigera bikira kuri twebwe abana twiciwe ababyeyi nimiryango yacu yose mukayirimbura mukayitsembatsemba, mutsembera gushiraho kwisi, mugatwika nimirambo yabacu. naho twebwe bake cyane twiciwe ninkotanyi tukabaho tutitwa abantu cg abana nkabandi bana.
amaraso yabahutu nayo aratukura. Bihibindi nimwene kanyarwanda.
-
Ariko muzageza he kuryana? Aho kureba ikibazo kibugarije mwese mutangiye kuzana amoko! Impamvu uwanditse iyi nyandiko yayanditse ntabwo ari amateka. N’ikibazo kiriho ubu. Uwategetse iyicwa ry’abanyarwanda uwariwe wese, igihe icyaricyo cyose nicyo kibazo igihugu cyagize, gifite kandi kizagira. Muve mu moko ntabwoko buzatsindira u Rwanda. Mwige gufatanya cyangwa mwemere ibihe bijye biguma bisimburane nyuma y’imyaka mirongo abantu bagume bapfe uko! Imana iti: “Dore ngushyize imbere ibintu bibiri:Umugisha n’umuvumo. Hitamo…. “Abanyarwanda bakwiriye kwemera ko amoko ariho ariko bakava mu nzangano ziyashingiyeho!
-
Kuba ali umunyiginya n’umusilikare ndetse akaba yalishe abahutu ntibimubuza kugarura ubwenge ku gihe ngo abone ko ibyakozwe byose nta nyungu rubanda,umuhereye ho,yabikuyemo. Byumvikane ko umunsi abasilkare b’abanyiginya bitandukanije n’abega bayobowe na kagame,nta rugamba na rumwe polo azongera gushoza ngo arutsinde. Ahubwo bene wabo nibamwumve kandi bahagurukire gushyigikira iki gitekerezo.
-
wibagirwa vuba koko !ntukirara murutoke ,none ura shaka kujyanayo abandi uvuzeko wiciwe abandi bo ntibarabantu mwishe
-


text:
Umugore ugiye mu mugongo ubwa mbere amaze gushyingirwa, byitwa " kubonera urugo ". Uwo munsi ntaramukanya n'abandi, ntasangira n'abandi, ngo batamwicira; kandi ntiyambuka umugezi ngo yahora arwara.
Iyo umugore aboneye urugo, nijoro ashaka uko abivuga. Buracya bagashaka uruho rw'isugi, bakazana amasaka, abageni bagasya, bakajya kuvoma. Uruho rw'isugi baruvomesha amazi bakabatega imbehe iriho amazi ku irembo, cyangwa mu gikari, bakadahamo bombi, bakayasuka mu nkono bombi, bagashyiramo ifu bakavuga bombi, bikaba birangiye, bagashyira intara hanze, n'uburo n'inzuzi n'amasaka; umugore akenda ishaka rimwe agashyira mu nkuri (Ni igicuma umugore ajyana iw'umugabo we) akajyana inyegamo ayitwikiriye, ntibura. Akagera igihe ajya iwe, nyirabukwe, agashaka inkono y'isugi n'umwuko w'isugi, maze akayishyira ku ziko, nuko umugore noneho akajya iwe, ntiyongere kuba kwa sebukwe.
IMIHANGO: Mgr Aloys Bigirumwami
IZINDI NKURU
Urukundo ni iki?
Amoko 5 y'Urukundo
Urukundo-Iyo Utakibona Akana ko mu Jisho!
Urukundo-Amayobera 6 y'Urukundo
Amategeko y'Urukundo
Kurambagiza Ni Iki?
Inkingi Zo Kubaka Urugo Ruhire I
Inkingi Zo Kubaka Urugo Ruhire II


text:
Mbese Abakristo bagomba kubahiriza itegeko ryo mu Isezerano rya Kera?
Ikibazo: Mbese Abakristo bagomba kubahiriza itegeko ryo mu Isezerano rya Kera?
Igisubizo: Urufunguzo rwo gusobanukirwa iki kibazo, ni ukumenya ko itegeko ryo mu Isezerano rya Kera, ryashyiriweho Abisirayeli, ntabwo ryashyiriweho Abakristo. Zimwe mu ngingo z'iryo tegeko zari zigenewe kumenyasha Abisirayeli uburyo bagomba kubaha no kunezeza Imana (urugero: Amategeko icumi). Izindi ngingo z'itegeko zari zigenewe kwereka Abisirayeli uburyo bwo guhimbaza Imana no gutanga ibitambo byo kubabarirwa icyaha (uburyo bwo gutamba ibitambo). Hari n'izindi ngingo z'itegeko zari zigamije gutandukanya Abisirayeli n'abanyamahanga (amategeko agenga imirire n'imyambarire). Nta tegeko na rimwe ryo mu Isezerano rya Kera umukristo w'iki gihe agomba kwizirikaho. Igihe Yesu yabambwaga ku musaraba, Yashyize iherezo ku itegeko ryo mu Isezerano rya Kera (Abaroma 10:4; Abagalatiya 3:23'25; Abefeso 2:15).
Mu mwanya w'itegeko ryo mu Isezerano rya Kera, turi munsi y'itegeko rya Kristo (Abagalatiya 6:2), ari ryo: 'Ukundishe Uwiteka Imana yawe umutima wawe wose, n'ubugingo bwawe bwose n'ubwenge bwawe bwose'kandi ukunde mugenzi wawe nkuko wikunda' (Matayo 22:37-39). Nitwumvira aya mategeko yombi, tuzaba dushohoje ibyo Kristo adusaba byose: 'Muri ayo mategeko yombi, amategeko yose n'Abahanuzi niyo buririraho' (Matayo 22:40). Muri iki gihe, ibi ntibivuze ko itegeko ryo mu Isezerano rya Kera ritakitureba. Ingingo nyinshi zo mu itegeko ryo mu Isezerano rya Kera ziri mu byiciro bibiri, icyo 'gukunda Imana' n'icyo 'gukunda mugenzi wawe'. Itegeko ryo mu Isezerano rya Kera rishobora kutubera amabwiriza yo kutumenyesha uburyo bwo kumenya uko tugomba gukunda Imana n'uko tugomba kumenya gukunda bagenzi bacu. Na none, kuvuga ko itegeko ryo mu Isezerano rya Kera rireba Abakristo bo muri iki gihe ni ukwibeshya. Ingingo z'iri tegeko zibumbiye hamwe zikaba itegeko rimwe (Yakobo 2:10). Ingingo zose zigomba kubahirizwa, cyangwa se ntihagire n'imwe yubahirizwa. Niba Kristo yarubahirije imwe mu ngingo z'iri tegeko, nk'iyerekeye gutanga igitambo, ni ukuvuga ko Yubahirije ingingo zose zaryo.
'Kuko gukunda Imana ari uku: kwitondera amategeko yayo. Kandi amategeko yayo ntarushya' (1 Yohana 5:3). Mu by'ukuri, Amategeko Icumi yari incamake y'Itegeko ryose ryo mu Isezerano rya Kera. Icyenda muri ayo Mategeko Icumi, yaje gushyira no mu Isezerano Rishya (yose uretse itegeko rimwe ryerekeye kubaha umunsi w'Isabato). Niba dukunda Imana koko, ntabwo tugomba gusenga ibigirwamana cyangwa gupfukamira ibishushanyo. Niba dukunda bagenzi bacu, ntitugomba kubica, kubabeshya, gusambana nabo, cyangwa kurarikira ibyo batunze. Intego y'itegeko ryo mu Isezerano rya Kera, ni ukutumenyesha ubushobozi buke bwacu bwo kubahiriza itegeko no kutwumvisha ko dukeneye kwakira Yesu Kristo nk'Umukiza wacu (Abaroma 7:7-9; Abagalatiya 3:24). Ntabwo Imana yigeze na rimwe igira igitekerezo cyo kugira Itegeko ryo mu Isezerano rya Kera itegeko mpuzamahanga rigenga abantu bose mu bihe byose. Tugomba gukunda Imana no gukunda bagenzi bacu. Ni twitondera aya mategeko yombi nta buryarya, tuzaba twubahirije ibyo Imana idusaba byose.
English
Mbese Abakristo bagomba kubahiriza itegeko ryo mu Isezerano rya Kera?


text:
The Blue Sky ni itsinda rishya rigizwe n'abasore babiri baba mu karere ka Musanze aribo sebanani Andre na Mucyo Yves.
Aba basore bakaba barakoze indirimbo yabo ya mbere ahagana mu mpera za 2010 muri imwe muri studio za Top5 Sai, iyo ndirimbo ikaba yitwa "usa n'izuba" yaje no gukundwa n'abantu bagiye bayumva, bikaba bitararangiriye aho kuko nyuma yo kubona ko abo basore bafite impano yo kuririmba ubuyobozi bwa Top5 sai bwiyemeje kubatera inkunga yo kubakorera amashusho (clip video) y'iyo ndirimbo, aha akaba ari mu rwego rwo kubafasha kumenyekana. Igikorwa cyo gufata ndetse no gutunganya amashusho cya yobowe na Ngerageze Claudien uzwi ku izina rya Kay J, ayo mashusho akaba yarafatiwe ahantu nyaburanga hatandukanye mu mugi wa Rubavu, aba basore ukaba ubonona bafite impano koko.


text:
Muri iyi minsi ku isoko ry’imyambaro hari kugaruka cyane imyenda itaratse. Iyi myenda ishobora kuba ari ipatalo, igisarubeti, amakubutura yenda kugera ku birenge n’indi. Turagaruka kuri imwe mu myenda itaratse yaberana n’abakobwa bananutse.
Buri bihe ‘season’ abahanga imideri n’abavugurura iya kera bakayisanisha n’igihe tugezemo bakunze gushyira ku isoko imideri itandukanye, hari iyo bashobora gushyiraho ntikundwe nk’uko hari n’indi bazana ikishimirwa n’abantu ndetse ikaba yamara igihe kinini yambarwa.
Mu minsi yashize hari hagezweho imyenda yegereye cyane umubiri, iyi abenshi bakunze kwita uducupa ariko ubu ku isoko ry’imyenda hagarutseho imyenda itaratse yagezweho mu myaka yo hambere.
Usibye kuba iyi mideri itaratse ikunze kwambarwa cyane n’ib’igitsina gore, hari n’abagabo ubu bayambara, cyane iyiganjemo ama patalo yamenyekanye nk’ama ’tissue’.
Abahanga imideri batandukanye barakora cyane iyi myenda mu bitambaro birimo n’ibitenge bikunze kuboneka cyane muri Afurika by’umwihariko no mu Rwanda.
Mu mafoto wareba imyenda itaratse yaberana n’abakobwa bananutse.
Robert KAYIHURA
UMUSEKE.RW


text:
Mu itangazo polisi y’igihugu yashyize ahagaragara ryerekana uturere tuzakorerwamo ibizamini n’aho ibizamini bizakorerwa,ndetse berekanye n’amatariki ibizamini bizaberaho. Muri iryo tangazo,polisi yagaragaje ko amatariki y’ibizamini ateye gutya:
Uturere tugize umugi wa Kigali ari two Gasabo,Kicukiro,na Nyarugenge,bazakorera kuri petit stade I Remera tariki ya 21 Kamena 2018 naho abandi bakazakora mu buryo bukurikira,
Akarere ka Gicumbi bazakora ku itariki ya 20 Kamena 2018 bakorere I Gicumbi,abatuye mu turere twa Rulindo na Gakenke bazakora ku itariki ya 21 Kamena 2018 bakorere I Gakenke,akarere ka Musanze ni ku itariki ya 22 Kamena 2018, bazakorere I Musanze,naho akarere ka Burera bazakora ku itariki ya 23 Kamena bakorere I Burera.
Mu turere tugize intara y’iburengerazuba, Nyabihu,Rubavu na Ngororero bazakora kuva tariki ya 20 na 21 Kamena 2018, bazakorera I Nyabihu,uturere twa Karongi na Rutsiro bazakora ku itariki ya 22 Kamena,bazakorera I Karongi,naho uturere twa Rusizi na Nyamasheke bazakora ku itariki ya 23 Kamena 2018 bakorere I Rusizi.
Uturere tugize intara y’amagepfo, Muhanga,Ruhango na Kamonyi bazakora ku itariki ya 20 Kamena 2018 bakorere I Muhanga,Uturere twa Huye,Nyanza na Gisagara ni ku itariki ya 21 -22 Kamena bakorere I Huye,uturere twa Nyaruguru na Nyamagabe ni ku itariki ya 23 Kamena 2018 bakorere I Nyaruguru.
Mu ntara y’iburasirazuba,akarere ka Bugesera ni ku itariki ya 20 Kamena 2018 bakorere I Bugesera,uturere twa Kirehe na Ngoma ni ku itariki ya 20 Kamena 2018,bakorere mu karere ka Kirehe,mu turere twa Kayonza na Rwamagana ni ku itariki ya 21 Kamena 2018, bazakorera I Kayonza naho uturere twa Nyagatare na Gatsibo ni ku itariki ya 22 Kamena 2018 bo bazakorera I Nyagatare.
Polisi y’igihugu yasabye abazakora ibizamini bibemerera kwinjira muri polisi y’u Rwanda ko umuntu asabwe kuza gukora ikizamini yitwaje indangamuntu na fotocopy ya diplome.


text:
None kuwa kabiri tariki ya 11 Nzeri 2018 ku kibuga cy’imikino cya RAMBURA kiri mu Kagari ka KIGABIRO mu murenge wa RUTARE, Umuyobozi w’Akarere ka Gicumbi bwana NDAYAMBAJE Felix akaba n’Umutoza Mukuru w’INYEMEZAMIHIGO z’Akarere ka Gicumbi yayoboye umuhango wo gusoza Itorero ku mudugudu icyiciro cya mbere no gutangiza imikorere mishya y’iri torero icyiciro cyaryo cya kabiri. Uyu muhango witabiriwe kandi n’Umuyobozi w’ingabo mu turere twa Burera, Gicumbi na Rulindo Col Sam BAGUMA.
Intore zasobanuriwe uburyo bushya itorero ry’umudugudu rigiye kubakwa mu rwego rwo kugira ngo ribashe kugeza ku batuye umudugudu ku iterambere ry’ingo zawo ndetse n’iry’umudugudu muri rusange ndetse no kubungabunga umutekanowabo mu nkingi zose kandi ku buryo bwihuse.
Ubundi mu muco nyarwanda ijambo “Intore” ni umuntu wese wabaga waritabiriye ishuri gakondo ry’Abanyarwanda rizwi ku izina ry’Itorero aho bigishwaga gahunda nyinshi zigamije kubaka igihugu zihereye ku byiza byari mu muco wacu abakoloni bataraza mu rwego rwo kwishakira imiti irambye y’ibibazo byabaga byagaragaye birimo ubukene,amacakubiri, akarengane, amakimbirane ya hato na hato, ubujiji, guhunga inshingano, imibereho mibi n’ibindi. Nyuma y’aho abakoloni bagereye mu Rwanda ibi byose byahawe intebe bigera n’aho biniga igihugu hafi yo kukirimbura burundu.
Ni muri urwo rwego rero Nyakubahwa Paul Kagame Perezida wa Repubulika y’u Rwanda akaba n’Intore Izirusha Intabwe yagaruye gahunda y’Itorero, aho baganira kuri gahunda zitanyuranye abakurambere bacu bifashishaga mu kwikemurira ibibazo byabo. Itorero ryafatwaga nk’Irerero, abakoloni barivanye ku ku nshingano zaryo zo gutoza abanyarwanda imico myiza y’indangagaciro na kirazira risigara rigizwe no kubyina, kuririmba, guhamiriza cyangwa kuvuga ubutumwa bushingiye ku Iyobokamana aho ryahindutse iryo gutaramira abantu.
Umuyobozi w’Ingabo mu Karere ka Burera, Gicumbi na Rulindo Col Sam Baguma yababwiye icyerekezo cy’Itorero ry’Igihugu ari ukugira ngo igihugu kigire abanyarwanda bafite imyumvire myiza, indangagaciro na kirazira basangiye kubaka ubumwe bwabo no kugikunda, bafite icyerekezo kimwe cyo kwikemurira ibibazo no guharanira kwiteza imbere no kugira ishema ryo kugiteza imbere.
Umuyobozi w’Akarere yabbwiye ko intego rusange y’Itorero ry’Igihugu ari ukugira ngo igihugu kigire abanyarwanda igihugu bagamije iterambere n’imibereho myiza yabo n’abo babana byubakiye ku Bumwe, Imiyoborere Myiza n’Ubukungu bushingiye ku bumenyi n’ubushobozi bubarimo ubwabo ari bwo bubafasha gukora no guharanira ubukire badategereje akimuhana kaza imvura ihise. Nyuma y’uyu muhango nakurikiranye umuhango wo gutangiza ukwezi kwahariwe ubukangurambaga bw’ubwisungane mu kwivuza wabereye mu murenge wa NYankenke, ukayoborwa n’Umuyobozi w’Akarere Ushinzwe Imibereho Myiza y’Abaturage Madame MUJAWAMARIYA Elisabeth.
Bikorewe i Gicumbi, kuwa 12/09/2018


text:
nyashya na baba
Habayeho umugabo n'umugore bakagirana abana babiri, umuhungu n'umukobwa. Umuhungu akitwa Baba naho umukobwa akitwa Nyanshya.
Bukeye uwo mugabo aza gupfa. Hashize iminsi na wa mugore arapfa. Abana basigara bonyine. Nyanshya na Baba bajya mu ishyamba, bakajya batungwa no gutega utunyoni. Umuhungu ashakira mushiki we akazu mu rutare.
Umuhungu akajya ajya guhiga utunyoni. Umukobwa agasigara aho. Umuhungu akaza nijoro. Yaba atahutse akaririmba ati «
Nyanshya ya Baba, nyugururira.
Mwana wa mama nyugururira.
Nishe akajeje ni akawe na njye.
Nishe agaturo ni akawe na njye.
Nishe agafundi ni akawe na njye.
Akanini karimo tuzakagabana. »
Mushiki we ati « baruka rutare Baba yinjire. » Urutare rukabaruka. Akazana utunyoni bakarya, umukobwa yaba afite agafu, akarika, bakarya, bwacya mu gitondo, igihe cyo mu bunyoni, musaza we akabaduka akajya guhiga utunyamaswa two kubatunga. Akica agafundi, akica udukwavu, akica agakware, bwira agataha. Yagera kuri rwa rutare akaririmba, ati:"
Nyanshya ya Baba, nyugururira.
Mwana wa mama, nyugururira.
Nishe akajeje, ni akawe na njye.
Nishe agakwavu, ni akawe na njye.
Nishe agafundi, ni akawe na njye.
Akanini karimo tuzakagabana. »
Nyanshya.ati: « baruka rutare Baba yinjire. » Urutare rukabaruka. Musaza we akinjira. Bagateka bakarya. Bwacya mu gitondo agasubira guhiga.
Bukeye haza ikinyamaswa cyitwa Kizimu, cyumviriza ibyo Baba avuga aririmba. Umunsi umwe kigerageza kumwigana. Wa mukobwa ati « iryo jwi ko atari irya musaza wanjye ? » Alicecekera, cya gisimba kiragenda ariko ntibyatinda kiza gushobora kwigana Baba.
Umukobwa ati « baruka rutare Baba yinjire. » Urutare rurakinguka. Abona igipyisi kiraje. Ati « ye data we ! »
- Sogokuru ngukarangire utuyuzi tw' utudegede ?
- Turakakudegeda mu nda.
- Sogokuru ngukarangire utuyuzi tw'impaza ?
- Yego mukaka wanjye. Wa mukobwa afata akungo, akaranga utuyuzi, ati « rero sogokuru, urutaruka rujya hanze, ni urwawe, urutaruka rujya mu mbere ni urwanjye, urujya mu rutara, ni urwa musaza wanjye » Warupyisi iti « ndabyemeye. »
Nuko akaranga za nzuzi. Uruyuzi rumwe rurataruka, rujya hanze. Nyanshya ati « ngurwo urwawe ruragiye. » Cya gipyisi cyiruka kijya hanze. Wa mukobwa ati «fatana rutare. » Urutare rurafatana... Umukobwa aguma aho. Cya gipyisi kiragenda.
Musaza we aza kuza nimugoroba, yongera guhamagara mushiki we uko asanzwe abigenza. Undi araceceka, agira ubwoba agira ngo ni cya gipyisi kije. Musaza we arongera arahamagara, mushiki we aza kumva ko ari we. Abwira urutare ati « baruka Baba yinjire.» Urutare rurabaruka. Baba arinjira, asanga Nyanshya yagize ubwoba. Ati « ni bite ? » Undi ati « ndeka aha haje ikinyamaswa kimpamagara nk'uko usanzwe umpamagara.» Maze nti «baruka rutare Baba yinjire, urutare rurakinguka, mbona hinjiye igisimba. » Ndakibwira nti «Sogokuru, ngukarangire utuyuzi tw' utudegede. » Ngo « turakakudegeda munda. »Ngukarangire utuyuzi tw'impaza? Ngo «yego Mukaka wanjye. » Ndakibwira nti « urujya hanze ni urwawe, urujya mu rutara ni urwa musaza wanjye, urujya mu mbere ni urwanjye. » Noneho uruyuzi rugiye hanze ndakibwira nti «fata. » Cyirukiye hanze mbwira urutare rurafatana. Kimbwira ko nikigaruka kizandya.
Musaza we yirirwa aho, yiriranwa icumu n'umuhoro agira ngo nikigaruka acyice. Ariko cyari cyabumvirije kimenya ko ahari. Agitegereza iminsi itatu nticyaza.
Inzara ibishe ahinduka mushiki we, ati « umenya ari ubwoba bwari bwakwishe. » Nuko ajya guhiga utunyamaswa.
Igihe atarahiguka, cya gipyisi kiragaruka kirongera cyigana Baba. Umukobwa agira ngo ni musaza we, abwira urutare ngo rukinguke. Agiye kubona, abona hinjiye kandi cya kinyamaswa. Ati « ntabwo ibyanjye birarangiye. » Akibwiye ngo agikarangire utuyuzi, kiti « ntatwo nshaka. » Giherako kiramurya.
Musaza we aza kuza asanga cya gipyisi cyariye mushiki we, ahamagaye abura umwitaba. Abwira urutare rurakinguka, arinjira acana ziko. Arabutswe mu rusenge rw' urutare ukuguru kwa mushiki we, akeka ko yahagiye kubera ubwoba, ariko akumva amaraso amutonyangira. Arashishoza, asanga ukuguru ari ukwa mushiki we cya gipyisi cyashigaje.
Nuko arara aho, aryama ataryamye, bucya ajya guhorera mushiki we. Amaherezo avumbura cya gipyisi, agiye kucyica, kiti " banza uce aka gatoke ukuremo nyogosenge nariye. Ca n'akangaka k'ibulyo ukuremo sowanyu nariye. Tema n'iki gikumwe, ukuremo mushiki wawe." Baba abigenza atyo, agikuramo bene. wabo. Agitera icumu aracyica. Anyaga ibyo kwa cya gipyisi byose, nuko araboneza aritahira, ibyishimo ari byose.
Si jye wahera, hahera Warupyisi.


text: Mu kiganiro kirambuye Imvaho Nshya yagiranye n’Umuyobozi Mukuru w’Ikigo k’Igihugu gishinzwe guteza imbere uburezi mu Rwanda (REB) Dr. Ndayambaje Irénée, yatanze ibisobanuro kuri bimwe mu bibazo Abanyarwanda bibaza ku ireme ry’uburezi n’icyakorwa ngo igihugu kigere ku ntego yo kuba igicumbi cy’ubwenge. Imvaho Nshya: Iyo havuzwe ireme ry’uburezi umuntu yakumva iki? Dr. Ndayambaje: Ubundi iyo tuvuze ireme ry’uburezi tuba tuvuze ibintu bine: Icya mbere ni ibyinjira mu burezi (input) nk’abana baza kwiga, aho baturutse, amanota bagiye batsindiraho n’ubushobozi bafite. Iyo umaze kureba ibyo mu mashuri ureba n’ubushobozi bw’abarimu babigisha, niba babona amahugurwa kuko n’ubumenyi burahinduka. Uko abana binjira mu ishuri bafite ingero zitandukanye z’imitsindire, uko ishuri rifite abarimu babifitiye ubushobozi, ibikoresho byose nka mudasobwa, ibyo ni ibipimo wafata ukavuga uti «rya reme ry’uburezi rirahari cyangwa ntirihari.» #Rwanda


text:
Ubuhanzi bwa muzika: ijwi ryiza, gucuranga no kwandika ntibihagije
Written by nyirarock on March 21, 2018
Muribuka igihe mu Rwanda havugiraga radio imwe? Muribuka igihe mu Rwanda hari hakiri televiziyo imwe rukumbi? Abahanzi bahacaga bari abami. Icyizere cyo kumenyekana ako kanya, muri concerts, salle ya centre culturel franco-rwandais (yakorerwagamo concerts cyane icyo gihe) igakubita ikuzura. Igihugu cyose cyari gifite abahanzi 3 cyangwa 4 abanyarwanda bose bari bazi, kuko aribo bacaga kuri radio na televiziyo. Singiye kubavuga amazina ariko abantu bakurikiranaga muzika icyo gihe murabazi. Yari golden age.
Igihe cy’amapfa
Ariko rero burya iyo umusaruro ari mwinshi, ni byiza kuwurya ariko birushaho kuba byiza iyo uteganyiriza ibihe by’amapfa. Umwaka wa 2004 kuri radio n’uwa 2013 kuri televiziyo byaranze impinduka zagize ingaruka kuri muzika mu Rwanda. Mwibuke ko muri 2004 aribwo radio ya mbere yigenga yatangiye. Izindi zakurikiyeho. Nyuma muri 2013, televiziyo ya mbere yigenga nayo iratangira. Bamwe mu bahanzi batashoboraga kunyura kuri radio na televiziyo y’u Rwanda bagannye izigenga, bidatinze batangira kubaka izina.
Icyagaragaye nyuma n’uko abahanzi bari bakomeye icyo gihe batasobanukiwe impinduka yari iriho iraba. Bamwe bikomereje gahunda zabo nk’aho nta cyabaye. Bibwira ko radio na televiziyo Rwanda bihagije, ko ka network bari barubatse muri orinfor gahagije kugirango golden age ikomeze.
Ibyakurikiyeho murabizi, abahanzi bari bakomeye icyo gihe ngirango uwabaza amakuru yabo iki gihe, ni bake bayamenya. Ndetse bamwe barazimye burundu.
Ibihe bya internet na social media
Ntibyagarukiye aho, ahagana mu 2000, internet itangiye kumenyekana hose, abahanzi batangiye kuyoboka zimwe muri websites zashyirwagaho umuziki. Ib’icyo gihe ngirango muzi mySpace, MTV News (yacishwagaho music videos), … N’ubwo shift yari itangiye kuvuka, ni bamwe basobanukiwe ko mu myaka mike ibintu bizahinduka, noneho kiyongozi ikaba internet. Sinavuga amazina ya bamwe mu bahanzi bo mu 2000 twibagiwe burundu, benshi muri mwe murabazi.
Mu ntangiriro za 2010 social media zatangiye gukoreshwa na benshi mu bahanzi. Ariko nk’uko n’ubusanzwe ubuzima ari cycle, ibintu bikomeza kwa kundi. Bamwe mu bahanzi bageretse akaguru ku kandi kuko bacaga bihagije kuri radio na televiziyo. Baca amazi facebook na youtube.
Nko mu gihe cy’ivuka rya media zigenga mu Rwanda, nko mu gihe cy’ivuka rya internet, benshi mu bahanzi twari tuzi mu myaka 10 ishize batakoresheje social media batangiye gukendera. Uwabaza umwana w’iki gihe, umwe mu bahanzi bari bazwi mu myaka ya 2010 (utari kuri social media), ni bake bamumenya.
Nubwo ntarirarenga, hari abahanzi b’icyo gihe bacyibaza niba ari ngombwa kugira account kuri facebook na instagram, niba ari ngombwa gufungura channel kuri youtube. Bakibaza niba kumenya guhanga no kugira ijwi ry’umwimerere bidahagije. Bakongeraho bakibwira ko abahanzi bakoresha social media cyane baba bapfusha igihe cyabo ubusa. Ariko hagati aho abandi bahanzi basobanukiwe barimo barubaka izina, umwanya munini barawuha social media kuko ibafasha gukora connexion na fanbase radio na televiziyo bitabaha. Yego bibafata amasaha menshi ku munsi, ariko mu myaka iri mbere tuzaba tubabaza ibanga bakoresheje. Icyo gihe nanone tuzaba twibaza aho abahanzi twari tuzi mu myaka ya 2010 bagiye.
Ainsi va le cycle!


text:
Minisitiri w’Uburezi Dr Eugène Mutimura yabigarutseho kuri uyu wa Gatanu ubwo hizihizwaga umunsi mpuzamahanga wa mwalimu, mu birori ku rwego rw’Igihugu byabereye mu Murenge wa Kigabiro mu Karere ka Rwamagana.
Uyu munsi wizihizwaga ku nshuro ya 52 ku Isi n’iya 17 mu Rwanda, ku nsanganyamatsiko igira iti “Mwalimu wize kwigisha kandi ubishoboye, ni umusingi wireme ry’uburezi.”
Dr. Mutimura yagize ati “Tuzi neza ko umurimo mushinzwe ari usaba ubwitange n’umurava, tukaba tubashimira by’umwihariko uburyo mudahwema guteza imbere umwana w’umunyarwanda mumuha ubumenyi nk’inkingi y’iterambere.”
“Turabasaba kudatezuka ku murimo w’uburezi mukorera igihugu, ikindi ndabizeza ko tuzakomeza gufatanya mu guteza imbere uburezi bw’Igihugu cyacu.”
Yabasabye kurushaho gukoresha ikoranabuhanga mu kwigisha, aho yavuze ko abarimu 400 bamaze guhabwa mudasobwa mu rwego rwo guteza imbere ikoranabuhanga, naho amashuri 692 amaze guhabwa mudasobwa aho buri kigo gihabwa byibuze mudasobwa 100.
Hanahembwe umwarimu wabaye indashyikirwa mu Rwanda hose witwa Girabawe Aloysie ukomoka mu Karere ka Nyagatare, wigisha isomo ry’Ibinyabuzima mu Ishuri ryisumbuye rya SOPEMU, akaba yahembwe Moto, televiziyo nini na mudasobwa.
Girabawe yabwiye IGIHE ko mu byatumye ahiga abandi harimo imibanire myiza n’abandi no gukoresha ikoranabuhanga mu kwigisha mu gihe ari ngombwa.
Ati “Icyatumye mpiga abandi ni imibanire myiza na bagenzi bagenzi banjye, gukunda akazi kange no gukoresha ikoranabuhanga ndi kwigisha.”
Hanahembwe umwarimu wahize abandi mu Ntara y’iburasirazuba witwa Nyirazanazose Rachel wigisha kuri G.S. Karenge, wahembwe Moto. Hanahembwe umwarimu wakoresheje neza inguzanyo yahawe na Umurenge SACCO mu Ntara, nawe wahembwe moto.
Abarimu basabye ko umushahara utekerezwaho
Mu Mujyi wa Kigali ibirori byizihirijwe mu Karere ka Gasabo, abarimu batanga ibyifuzo birimo icyo kongezwa umushahara ukajyana n’ibiciro biri ku isoko.
Birimo ko abarimu bo mu mashuri y’incuke bajya bahembwa na Leta, kandi mu guhemba abarimu b’indashyikirwa hakajya hahebwa n’abarimu bigisha mu mashuri yigenga.
Umunyamabanga wa Leta ushinzwe amashuri abanza n’ayisumbuye, Issac Munyakazi, yabwiye abarimu ko ibyifuzo byabo bizabonerwa ibisubizo, yizeza ko abarimu b’incuke guhera umwaka utaha bazatangira guhembwa na Leta.
Yagize ati “Ubushake burahari kandi buzahoraho, iyo ikibazo kizwi burya ni intambwe ya mbere yo kugishakira igisubizo. Ntabwo mutubwiye ibyo tutazi turabizi kandi turi gutekereza uburyo bwo kubishakira umuti.”
Yavuze ko mu biteganywa muri gahunda ya Guverinoma y’imyaka harimo n’ibirebana n’imibereho myiza ya mwarimu.
Ati “Twe rero nka Minisiteri y’uburezi tugomba gukora ibishoboka byose kugirango icyo cyizere umukuru w’Igihugu yabahaye muri iyi manda y’imyaka irindwi kigire icyo gikorwaho.”
Mu Mujyi wa Kigali hahembwe umwarimu w’indashyikirwa, hahembwa Uwimana Pierre Celestin wigisha muri Groupe Scolaire Kabuga Catholique mu Karere ka Gasabo.
Basabye ko umunsi wahariwe gutegura amasomo usubizwaho
Umunsi mukuru wa mwarimu ku rwego rw’Intara wabereye mu Karere ka Nyanza; mu gikorwa cyaranzwe no gusabana, kwidagadura no guhemba ababaye indashyikirwa.
Uwizeyimana Appolinarie wavuze mu izina rya bagenzi be, yagarutse ku mwanya munini mwarimu amara yigisha akabura umwanya wo gukora ibindi bimuteza imbere ndetse no kuba barakuriweho umunsi wo guteguriraho amasomo.
Ati “Kuba umurezi akora hafi amasaha yose y’umunsi bituma atabasha gukora ibindi byamuteza imbere, twifuza ko Minisiteri y’uburezi yareba uko mwarimu yabishimirwa.”
“Bituma umwarimu arara ijoro ategura akigisha mu gitondo ananiwe. Abarezi bifuza ko hasubijweho uwo munsi mwarimu yabasha gutegura amasomo ye neza.”
Umwarimu wabaye indashyikirwa ku rwego rw’Intara y’Amajyepfo ni Mutuyimana Restitutha, wigisha mu ishuri ribanza rya Higiro mu Karere ka Gisagara. Yahembwe moto, mudasobwa igendanwa.
Mu karere ka Gakenke mu Ntara y’Amajyaruguru, Umuyobozi Mukuru muri Minisiteri y’Uburezi, Baguma Rose, yibukije abarimu ko “hakenewe umwarimu w’umwuga kandi ubishoboye, ni ukuvuga ubifitiye impamyabumenyi kandi yanditse mu gitabo cya mwarimu.”
Yavuze ko ariyo mpamvu basaba abarimu batujuje ibisabwa kugana amashuri nderabarezi anyuranye, ku buryo iki kibazo cy’abarimu batabyize kibonerwa umuti vuba.
Amafoto y’uko umunsi wizihijwe mu Mujyi wa Kigali


text:
Nimwongereho n’uwishwe Kicukiro mu gitondo cyo kuwa gatatu. Ahubwo jye ndibaza nti umutekano birirwa baririmba urihe? ? POLICE yawe itananiwe cyane, ikwiye guhindurirwa abayobozi kuko icyo ishinzwe cyayinaniye. Birababaje kumva umuntu azira ibiryo. C’est vraiment triste.
Ndongore umwishywa iyinzara nidafatirwa umwanzuro ngo badutabarize amahanga iratumaraho abantu pe, ndumva leta yakerura ikemeza ko NZARAMBA iriho rwose kuko ujyagukira uburwayi araburata
Inzara byo iriho twabyemera tutabyemera, None se ko mutavuze babana 2 bo mu murenge wa Mukarange bishwe n’imyumbati bari bibye kubera inzara?
Nyamara tuvugishe ukuri inzara iratumaze.kuri abo ba nyakwigendera ndongeraho 2 b’Gisagara kibilizi. Umwe yashyinguwe ejo afatanywe igitoki cy’umunyagara yarakubitswe ijoro ryose mpaka apfuye. Undi nawe mbere yaho yishwe n’imyumbati.Leta n’itabare or itabarize abana bayo.Or ifate k’umafaranga y’agaciro igoboke abashonje twiteguye kuyasubimo vuba ariko rwose aya mezi aratwara benshi.
murwanda inzara irahari ariko tubivuge dusabe inkunga baduseke nanonese kotubihisha tugapfamo umwumwe niyonyungu nanonese uwakagombye kubivuga ntaho y ahuri rani y on Zara kandi bimuteye isoni kubivuga ngobatamwirukana kuko yabayivuguruje kuriyamihigo ntacyotu umusaza wacu tuzitorera nejo azajya abavumbura buhorobuhoro
Kuri aba batanu ndongeraho batandatu barimo 2 bazize imyumbati i Musanze 2 bazize inyama z’akamasa kipfishije i Huye na 2 bishwe n’imyumbati ejo hashize i Gicumbi ababose icyo bahuriyeho ni uko ibyabishe babyibye ndetse abishwe ninyama zakamasa bo baribanagataburiye nyirako yagatabye ndibuka umusaza umwe yaravuze ati"nisambaza zipfushije barazirya hanswe inka"
Leta ishaka yakwemera ko hari inzara ikadutabariza amahanga akadufasha turashira niba itabiri inyuma
Nyamara inzara iratumaraho abantu leta nitagira icyo ikora ngo irengere aba bantu, niba hamaze kwicwa abantu bangana gutya kandi bazira ikintu kimwe bivuze ko ari inzara
Ibi ibimenyetso by’inzara kbs kuko aba bicwa biba byabayobeye nta yandi mahitamo uretse kwiba !


text:
Ku gicamunsi cy’uyu wa Gatandatu, mu karere ka Rubavu, imvura yaguye ahagana isaa cyenda z’amanywa ihita saa kumi n’igice. IKI giterane cyatangiye saa munani z'amanywa ariko ubwo imvura yari irimo kugwa, abantu bamwe bagiye kugama hafi kugira ngo badacikanwa, abandi basigara mu kibuga cy’ahari kubera iki giterane kubera ibihe byiza bari bahagiriye na cyane ko bari bamaze kumva indirimbo z’abahanzi banyuranye barimo Gaby Kamanzi n’amakorali anyuranye.
Ubwitabire bwari ku rwego rwo hejuru
Umuvugabutumwa Jennifer Wilde, umunyamerikakazi uri kwigisha ijambo ry’Imana muri iki giterane cy’ibitangaza kiri kubera i Rubavu (Gisenyi Miracle Festival), yaburiye abantu bose bitabiriye iki giterane guhunga umuriro utazima uzakongora abinangiye bakanga kumvira Imana. Yabasabye kuva mu byaha, bagakora ibyo gukiranuka kugira ngo batazakongorwa n’umuriro utazima.
Mu nyigisho ye yari irimo impuguro zihamagarira abantu kuva mu byaha n’ibisa nabyo, Ev Jennifer Wilde yatangaje ko kujya mu rusengero gusa atari byo bizageza abantu mu ijuru ahubwo ko bisaba ko umuntu amaramaza akava mu byaha ndetse akirinda n'ibisa nk'icyaha. Ku bakunze kuvuga ko mu muriro utazima, abantu bazaba barya ndetse ngo banywa, Ev Jennifer Wilde yavuze ko ibyo atari ukuri ahubwo ko mu muriro utazima, abantu bazaba bawurimo bazaba bamerewe nabi cyane bari n’umuriro utazima, aho bazaba barimo kurira baboroga. Yagize ati:
Umuntu utaravuka ubwa kabiri ntabwo azajya mu ijuru. Ntabwo kujya mu rusengero gusa bizakujyana mu ijuru,ese uzaba hehe iteka ryose? ni wowe ugomba guhitamo, ugahunga umuriro,ukava mu byaha. Abantu batekereza ko mu muriro abantu bazabyina, banywa ariko utaranigwa agaramye agira ngo ijuru riri hafi, icyo ni ikinyoma satani akoresha kugira ngo azakwisasire, Imana iragushaka mu ijuru. Navanywe muri Amerika no kubabwira ko Imana ibakunda kugira ngo tuzabane mu ijuru iteka ryose
Umuvugabutumwa Jennifer Wilde ku butaka bwa Rubavu
Ev Jennifer Wilde yakomeje avuga ko n’icyaha cyo kubeshya cyatuma utajya mu ijuru. Yabasabye gukiranuka ku gito no ku kinini. Ati “N’urubuto rw’igiti utateye ntukarutware” Muri iki giterane, abahanzi banyuranye bataramiye abantu, benshi barizihirwa cyane. Mu bahanzi baririmbye kuri uyu wa Gatandatu harimo; Gaby Irene Kamanzi, Theo Bosebabireba, Liliane Kabaganza, Stella Manishimwe na Christine Shusho wo muri Tanzania. Umuhanzikazi Aline Gahongayire nawe yari ahari nubwo ataririmbye, gusa benshi basabye ko aririmba ariko ntibyakunda kubera umwanya muto.
Umusore wakoraga mu bwiherero yatomboye igare
Mu gmasaha ya nyuma y'umunsi wa kabiri w'iki giterane, habayeho gutombola, abasekewe n’amahirwe bataha bicinya icyara bishimira umunyenga uri muri Yesu dore bari baje bazanywe no kumva ubutumwa bwiza, amahirwe akabasekera bakaba abanyamahirwe muri tombola. Mu batomboye kuri uyu wa Gatandatu harimo; Bahati Esperance watomboye radio igezweho, Laetitia watomboye terefone na Kaze Jerome watomboye igare. Kaze Jerome ni umusore ukora mu bwiherero bw’ahari kubera iki giterane. Akimara gusekerwa n’amahirwe, yapfukamye hasi ashimira Imana itarobanura ku butoni.
USHOBORA GUKURIKIRANA IKI GITERANE AHO URI HOSE KU ISI
Iki giterane Gisenyi Miracle Festival kiri kubera mu Mujyi wa Rubavu ku Kibuga cya ADEPR Gacuba ya Kabiri kiri gutambuka imbonankubone (Live) kuri Facebook ya Baho Global Mission aho umuntu wese ufite interineti ashobora gukurikirana iki giterane aho yaba ari hose ku isi. KANDA HANO Iki giterane kirasoza kuri iki Cyumweru tariki 15 Ukwakira 2017, hanyuma Jennifer Wilde azasubire muri Leta Zunze Ubumwe za Amerika ku wa mbere tariki 16 Ukwakira 2017. Twabibutsa ko iki giterane cyabanjirije ibiterane bizaba umwaka utaha wa 2018 bizabera muri Afrika yose, bikaba byariswe ‘One-God,One-day,One Africa-Celebration (1gda.org) Ishusho y'u Rwanda izagaragarira muri iki giterane cy'i Rubavu, ni yo izifashishwa mu gutegura ibyo biterane bizabera muri Afrika yose.
REBA AMAFOTO KU MUNSI WA KABIRI WA GISENYI MIRACLE FESTIVAL
Stella Manishimwe ni umwe mu bitabiriye iki giterane
Theo Bosebabireba hamwe n'umubyinnyi we
Ev Jennifer Wilde yatambiye Imana karahava
Ev Jennifer Wilde yigisha ijambo ry'Imana
RUBAVU:Igiterane Gisenyi Miracle Festival cyatangiranye ubwitabire n’ibitangaza, abahanzi barishimirwa cyane-AMAFOTO
AMAFOTO: Twizerimana Faustin


text:
FATIMA : NTIBITUNGURANYE, lNTAMBARA MUBONA HIRYA HINO KU ISI , ZIFITE IMPAMVU.
Nkuko biri muri gahunda za AFERWAR-DUTERIMBERE kuvuga ku UMUCO n’IYOBOKAMANA, abakunzi ba site Web yacu na page yacu ya facebook turabatangariza ko guhera uyu munsi igihe cyose bidukundiye tuzajya tubaganirira ku ijambo ry’Imana no kubagezaho amakuru ajyanye n’iyobokamana mu impunzi z’abanyarwanda aho ziri hose ku isi.
Birakwiye ko Abanyarwanda muri rusange tugaragariza Imana ko natwe twayitabye KARAME, kuko yatwikundiye ikohereza Umubyeyi BIKIRAMARIYA gusura u RWANDA,i KIBEHO. Inema yaje atuzaniye nizo zatumye impunzi zikiri mumashyamba ya CONGO zidapfira gushira nk’uko abazihigaga nubu bakizihiga babyifuzaga. Kandi koko urebye uko zahagurukiwe n’isi yose nta n’iyonka iba yarasigaye.
Karibu rero dusangire IJAMBO RY’IMANA.
Duhereye i FATIMA nkuko nateruye mbibabwira uyumunsi taliki ya 13/10/2015 Kiriziya Gatorika iribuka ku inshuro ya 98 BIKIRAMARIYA ahamirije isi ko koko yabonekeye abana batatu b’i FATIMA :
- RUSIYA ( Lucie) icyogihe yari afite imyaka 10
- YASENTA wari ufite imyaka 7
- FRANSlSKO we yari afite imyaka 9 (aba bombi bari babyara ba Rusiya )
Babonekewe bwambere taliki ya 13/05/1917 ahagana sasita. kuva ubwo Umubyeyi B.Mariya akajya ababonekera buri talikibya 13 z’ukwezi kugeza kuya 13/10/1917 aribwo yabiyeretse bwanyuma muruhame, akanahamiriza isi ko koko yabonekeraga abo bana mugihe cy’amezi 6 yose, yerekana igitangaza cy’izuba ryikaragaga mukirere, ababihakanaga bose bagaheraho bakemera.
Gusa kubera ibintu byo gupinga ibyayo mabonekerwa byigaragaje hagati aho(Mbere yuko icyo gitangaza cy’izuba kiba) Rendez vous ya taliki ya 13/09/1917 abana ntibabashije kuyubahiriza kuberako bari babafunze ngo barimo kwihangishaho, ibyo byatumye Umubyeyi ababonekera taliki ya 19/09/1917.
Babiri muri abo bana bapfuye hashize igihe gito amabonekerwa yabo arangiye: FRANSISKO yapfuye taliki 04/04/1919 nkuko Umubyeyi B.MARIYA yari yarabimubwiye agira ati:
“Wa gahungu we ugomba gupfa vuba ukajya mu ijuru kandi umubiri wawe ukabora kuko ari Ikimenyetso cy’ABANYABYAHA BAGOMBA KWANGA IBYAHA BYABO”.
Naho YASENTA we yapfuye taliki 20/02/1920 kandi we yari yarahawe isezerano ko azapfa vuba ariko ko umurambo we utazabora kuko yari ikimenyetso cy’URUKUNDO.
Nyuma y’imyaka 18, nukuvuga taliki ya 12/09/1935, komisiyo y’abapadiri n’abaganga yasabye ko bataburura umurambo wa YASENTA basanga utaraboze. RUSIYA we yagombaga kwisazira kuko hari byinshi yagombaga kwigisha isi, ndetse afite n’ubutumwa yari yararagijwe nk’ibanga yagombaga gutangira igihe gikwiye. Yarize aba umubikira yapfuye taliki 13/02/2005 afite imyaka 98.
Ubwo butumwa bw’ibanga yabushyize mu inyandiko ihabwa abayobozi bakuru ba KIRIZIYA aribo UMWEPISCOPI we na PAPA.
Igice cy’ubwo butumwa cyahise gitangazwa ni icy’amagambo BIKIRAMARIYA yabwiye babana taliki ya 13/07/1917 amaze kubereka ibibera munyenga y’umuriro. Yagize ati “
Mumaze kwibonera umuriro ugibwamo n’abanyabyaha (Roho z’abanyabyaha) Nyagasani arashaka kubakiza babikesha UKWIYEGURIRA UMUTIMA WANJYE UTAGIRA INENGE. Dore bigiye kurushaho kumenyekana ku isi yose. Abantu nibakora ibyo ngiye kubabwira Roho nyinshi zizakizwa n’isi igire amahoro. lntambara igiye kurangira ariko kwigomeka ku lmana nibidahagarara hazaza indi ikaze kuyirusha kungoma ya PAPA PIYO 11. Nimubona mu ijuru hatangaje urumuri rudasanzwe, muzamenye ko ari ikimenyetso cy’uko lmana igiye guhanira isi ibyaha byayo ikoresheje INTAMBARA, INZARA, n’ITOTEZWA RYA KIRIZIYA ndetse n’irya NYIRUBUTUNGANE PAPA uyihagarariye”.
Abana b’i FATIMA babonekewe intambara yambere y’isi (1914-1918) imeze nabi. Nkuko B.Mariya yabibabwiye , iyo ntambara yarangiye nyuma y’amezi make ibonekerwa ryanyuma ribaye.
Bavandimwe nakomeje kwibanda ku mateka ya FATIMA ariko sibyo naringamije cyane. Ahumbwo nashakaga kubasangiza ibi bintu bibiri by’ingenzi:
- Nifuzaga kwibutsa no gushishikariza abemera kandi bakiyambaza Umubyeyi BIKIRAMRIYA ko iyi isi yacu iri muri byabihe bikomeye, aho igomba guhanishwa INTAMBARA na biriya byose byavuzwe haruguru kubera ibyaha byayo. lntambara mwumva hirya hino ndetse bamwe batangiye gutekereza no kwandika ko iya gatatu y’isi ishobora kwaduka mubihe byavuba si gusa, kuko aho kugirango abatuye isi bahinduke bararushaho kugwa mubyaha by’indenga kamere. Ubu B.Mariya arikurugamba rukomeye (Bataille décisive) aho ahanganye na SEKIBI ishaka kumutwara abo yarazwe kumusaraba. Aratubwira rero ko lntwaro aduhaye kugirangogo tudatwarwa na Shitani (sekibi) ari ukwiyegurira UMUTIMA we UTAGIRA INENGE. Ngiyo intwaro ngubwo ubuhungiro ngiyo insinzi.
- Icyakabiri nashakaga kubasangiza ni icyerekeranye n’umubare 13 kuri bamwe ufatwa nk’umutera mwaku cyane cyane iyo taliki ya 13 ihuriranye no ku munsi wa Gatanu. Ababyumva gutya ni abo mugihugu cya sekibi. Abakristu babibona nk’abari kurugamba mubuzima bwabo bwa buri munsi. Ni IKIMENYETSO CY’UMUGISHA WERA KUGITI CY’UMURUHO. Kuwa GATANU niho Kristu yatsinze Shitani ruhenu igihe yadupfiraga kumusaraba. Uwo munsi ni uw’IBYAGO n’AMAHIRWE.
B.Mariya yafashe taliki ya 13 yaburi kwezi aba ariyo abonekeraho abana b’i Fatima, agirango tumubone nk’uje gukomeza umurimo w’intumwa wo kwirukana roho mbi no gutanga amahoro muri ibibihe turimo. Nyagasani YEZU yohereje bacumi nababiri mubutumwa, n’ubwo B.Mariya ari umwamikazi wabo, mubwiyoroshye bwe yishyira inyuma yabo akigira uwa 13 bitamubujije kuba wa mugore wajujubije Sekibi (intang 13,15), akazashyirwa amutsinze ruhenu (ibyahish 11,9-12). Umubare 13 umerera nabi abo mugihugu cya shitani ugatera Imbaraga z’umutsindo abari mugishura cy’umubyeyi B.Mariya, we ukangaranya abanzi nk’igitero kigabwe neza.
Nshuti bavandimwe reka ndangize mbamenyeshako Umubyeyi Bikiramariya ubwe yivugiye ko uyu munsi taliki ya 13 ukwakira(13/10) ari umunsi ISI YOSE YIBUMBIRA HAMWE KUGIRANGO IHONGERERE IBYAHA BYAYO.
Ngaho rero abo bishobokera mwese duhurire muri Rozari ya sasita z’amanywa buriwese ku amasaha yaho atuye twizihize Umubyeyi wacu dusabire igihugu cyacu n’akarere kirimo NYINA WA JAMBO ADUTSINDIRE AMASHITANI, kandi atwihere ubuhungiro mu MUMUTIMA WE UTAGIRA INENGE.
Mwamikazi wa Rozari Ntagatifu adusabire. Murakoze.
UWASIZE TUMUKUNDE Marie Jeanne
Duterimbere – Media


text:
Urwenya rwoherejwe na Mupenzi:
Fri, 27 Sep 2013 19:11:38 +0200
Umunsi nyirabuja yarijujuse ari ku meza n'umugabo we, ati : aliko cheri undi ati :ndashaka kwirukana uriya mukobwa aranyiba, undi ati :kagire inkuru njya nkubwira ko ugira uburangare ukagirango ndakurenganya ;umugore :ntabwo ngishoboye kwihanganira uyu mukobwa, ahita amuhamagara ati :banguka vuba hano
Umuyaya araza ahageze Nyirabuja aratangira avuga ibyo agenda abura mu rugo byose, nuko agera aho amubwira ati :kubona unyiba nkakwihorera ngirango uzabireka none ugeze naho kunyibira amakariso ?
Umuyaya ati :rwose mabuja ndarengana niyo wabaza umugabo wawe yakubwira ko ntajya nambara ikariso.
Ngayo nguko
Uru rwenya rufite amanota


text:
Ndashima Imana yandokoye muri Jenoside - Umugiraneza
Ndifuza kubagezaho mu ncamake uko narokotse Jenocide yakorewe Abatutsi. Mu w’1994 ubwo Jenocide yakorwaga ku mugaragaro nari mfite imyaka 18, ndi umukobwa w’ inkumi wiga mu mashuli yisumbuye. Icyo gihe nasengeraga mu idini Gatolika, ndi Umukarisimatike. Nize mu ishuri ry’Ababikira ryari ku Kibuye ho mu ntara y’Uburengerazuba, mpabonera uburere bwiza bwangiriye umumaro mu buzima kugeza uyu munsi.
Nakundaga gusenga cyane, ariko bimwe by’ idini bisanzwe n’ubwo muri jye harimo gukunda Imana. Mu w’1994 Imana yarandinze mu buryo bukomeye cyane, kuko aho nahungiraga hose napfaga kuhashingura ikirenge bagahita baza kwica Abatutsi. Abo twabaga twihishe hamwe bafataga ibihe byo gusenga cyane ngo Imana iturinde, jyewe nkabyanga nkababwira ko Imana yadukuyeho amaboko nta mpamvu yo gusenga.
Twari dufite umwana w’umurokore mu muryango twanganaga mu myaka, tukumva ko yasaze kuko yagiye mu barokore ari akiri muto nta cyo abuze. Mu bamusererezaga cyane nari ndimo. Muri Jenocide naramubwiraga nti “Senga wowe, jyewe nzazamuka ku ijipo yawe tujye mu ijuru.” Imana imuhe iruhuko ridashira kuko yaratashye muri ibyo bihe. Icyo gihe jyewe n’iyo nageragezaga gufata Bibiliya ngo nsome sinayumvaga, kuko nk’uko tubizi mu idini Gatolika tutatozwaga gusoma ibyanditwe byera. Ubwo rero kuko nari no mu gihe cya adolescence nahitaga nigira mu ndirimbo za Salomo ni zo numvaga cyane. Ibaze nawe indirimbo za Salomo muri Jenocide! Yesu azi byinshi kandi adufitiye amabanga menshi.
Muri Jenocide nageze aho mba nk’icyihebe, kuko byageze ubwo ntazi niba ari jyewe jyenyine usigaye cyangwa hari abandi. Gusa benshi bo mu muryango wanjye bari barangije kubica tukiri kumwe. Naje kwisanga i Gitarama ahantu ntazi, mu bantu ntazi nkajya njya kwitanga kuri bariyeri ngo banyice ariko ntibanyice nkongera nkasubira aho navuye gutyo gutyo… Ibaze nawe bariyeri y’i Kabgayi uko yari imeze!
Nyamara hari imirambo myinshi ‘ babaga bamaze kwica. Nta wankubise, nta n’uwampohoteye. Ndashima Imana yabikoze. Aha ni hamwe ijambo ry’Imana ritubwira ngo “Nunyura mu muriro ntuzashya kandi n’ibirimi byawo ntibizagufata” Yesaya 43:2. Igihe cyarageze umuntu andangira umurozikazi, njya kumushaka ngo angurishe uburozi arabunyima. Iyo mbyibajije n’ubu birandenga kandi sinasenganga rwose nari naranze Imana. Nyuma naje gushaka kwiyahura mu bundi buryo, uwo mugambi na wo Imana iwuburizamo.
Imana ni Urukundo! Yandinze ndi umunyabyaha, ndi Sawuli utoteza abarokore nkanabaseka. Ihabwe icyubahiro. Ijambo ry’Imana riratubwira ngo ituzi tutari twaba insoro mu nda za ba mama. Ni ko biri, kuko kuba yarandinze si uko narushaga abandi kwihisha cyangwa gukiranuka, ahubwo nari umunyabyaha wo kubabarirwa ni uko kImana yari ifite umugambi ku buzima bwanjye. Hari icyo yandemeye, ntaranavuka nari mu mugambi wayo. Aha ntimunyumve nabi ngo wenda muvuge muti se abandi bagiye bo ntibari mu mugambi w’Imana cyangwa ntiyabakundaga? Ni byo rwose, ariko umuririmbyi yararirimbye ati iminsi yo kubaho kwanjye Imana iyifite mu biganza. Bariya bagiye bari beza, bari intwari, bari inyangamugayo, bari bejejwe kandi Imana yarabakiriye.
Njya mbona abacu bagiye nk’uko Sitefano yagiye. Mu byakozwe n’intumwa 7:55 haravuga ngo “Ariko Sitefano yuzuye Umwuka Wera ararama, atumbira mu ijuru abona ubwiza bw’Imana na Yesu ahagaze iburyo bw’Imana, aravuga ati ‘Dore mbonye ijuru rikingutse, n’Umwana w’umuntu ahagaze iburyo bw’ Imana.’” Abamuteraga amabuye bari mu mubiri, ariko we yari mu mwuka ku buryo Imana yamurinze ububabare. Naho jyewe iyo nza gupfa mba nararimbutse, kandi umugambi w’Imana wari uko nyikorera nkazanabona ubugingo.
Njya nibaza ko wa mwana wo mu muryango wanjye witahiye yansengeye amasengesho menshi akaba ari yo yandinze, kuko yabonaga ndi uwo kubabarirwa. Imana iba irinda ijambo ryayo kugira ngo irisohoze. Ijambo ryayo riravuga ngo nidukizwa n’imiryango yacu izakizwa, ndagira ngo nkubwire ko nyuma ye ari jyewe ukijijwe mu muryango wacu. Mu by’ukuri mbona ko yigendeye nka Eliya akansigira umwitero we.
Ubwo rero Jenocide yaje kurangira ndarokoka, nsubira iwacu nsanga karabaye. Ariko ndashima Imana ku bo yabashije kurokora. Ubwo naje kujya kuba hanze kuva mu kwezi kwa munani 1994 nikomereza mu isi ndasayisha. Mu w’2005 ni bwo nakiriye Yesu nk’Umwami n’Umukiza, nganira n’umuntu kuri telephone. Nagarutse mu Rwanda, ngirirwa ubuntu bwo gusobanukirwa neza agakiza icyo ari cyo, njya mu nsengero no mu byumba by’amasengesho.
Ubu ndashima Imana kuko nyikorera uko nshobojwe nk’uko Pawulo yandikiye Tito ati “Icyatumye ngusiga i Kirete ni ukugira ngo utunganye ibyasigaye bidatunganye” Tito 1:5. Waba uri umucikacumu cyangwa utari we, niba ukiriho hari byinshi byashoboraga kuba byaraguhitanye nawe, nyamara Imana irakurinda. Iyi nyongezo twahawe rero tuzabazwa icyo twayikoresheje. Ni cyo gituma nguhugurira gukorera Umwami hakiri ku manywa.
Amahoro y’ Imana abane namwe.


text:
Mulisa Chrisine(amazina twahaye uyu mudamu mu rwego rwo gutambutsa ubutumwa bwe ariko hasigasirwa n’uburenganzira bw’umwirondoro we) ni umugore abyaye 2 aragisha inama nyuma yo gupfusha umugabo we,ubwo bari mu kiriyo yasindishijwe n’umugabo baturanye amutera inda,bidatinze arongera amutera indi none ubuzima bwe buri habi akaba ari kubagisha inama y’icyo yakora .
Mulisa agira ati:”Ntuye mu mujyi wa kigali,akarere ka Gasabo,umurenge wa kinyinya,nakuze ni umukobwa witonda kandi wubaha abantu n’Imana,naje gukura maze nshaka umugabo ariko mbere gato nkaba naragiye kwishuri nubwo nabyo byabanje kungora kuko nari imfubyi ntafite amikoro,naje guhura n’umuhungu ahantu nasengeraga maze arankunda ndetse tukaganira tukabwirana byose,umunsi umwe naje kumufungurira umutima maze mubwira ibyange byose nawe ambera umwana mwiza yemera kumfasha.
Namubwiye ko ndi imfubyi ntagira epfo na ruguru,yemera kumfasha ndetse yemera kundihirira,amashuri ndiga ndarangiza ndetse nza no kubona akazi ku buryo ntacyo uwandebaga yashoboraga kunyibazaho uretse guhita ankunda,nakomeje gukundana n’uyu muhungu ndetse tuza kwemeranywa kubana kuko ibyiza yari yarankoreye nta kindi nabonaga namwitura.
Tumaze kubana yakoze impanuka hadashize n’umwaka ahita yitaba Imana,ikibazo nagize nyuma y’aho gishingiye aha:”ubwo twari mu kiriyo cyo guherekeza uyu mugabo wange nibwo umugabo duturanye wari n’inshuti magara y’urugo rwacu yaje kumfata angurira inzoga maze aransindisha birangira anteye inda,narayibyaye ariko nahamagara uyu mugabo ngo mbimubwire akantera utwatsi ndetse akantuka cyane ambwira ngo si we wenyine uzi gutera inda,narihanganye ndamurera ndetse arakura ariko bitamaze kabiri wa mugabo yaje kunyegera ansaba imbabazi ndetse angwisha neza kugeza aho twiyunze ndetse akomeza kugenda mu rugo akampa buri kimwe cyose ndetse n’umwana akamwitaho bishoboka.
Bitamaze kabiri na none nk’uko yanteye inda ya mbere ni nako yongeye kuntera iyindi ya 2 none ubu umwana wa 2 ni uruhinja,kandi uyu mugabo nyuma yo kuntera iyi nda ya 2 yaje kwitaba Imana none ubu singira epfo na ruguru kuko n’akazi nari mfite kaje guhagarara,none ubu ubuzima bwange bumeze nabi akaba ariyo mpamvu nsaba abakunzi b’ubumwe.com ngo mungire inama kuko rwose merewe nabi.
Ese mbigenze nte? Ese nkore icyi ko inzara inyishe n’ibibazo by’ubuzima binyuranye bikaba bitanyoroheye? Nsoje mbashimira uburyo muzangira inama kandi inama zanyu nzazubaha kuko kugeza ubu nimwe bavandimwe mfite.
Murakoze.
Yanditswe na Anaclet NTIRUSHWA,Ubumwe.com


text:
Ahmed Mkhtar Salah wo mu gihugu cya Somaliya yishwe atewe inkota azira kuba yarashyingiye umwishywa we mu w’undi muryango badahuje ubwoko, kuri ubu abatuye muri icyo gihugu bakaba bari gukusanya inkunga y’amafaranga yo gufasha umuryango w’uwo mugabo.
Uyu mugabo ngo yari nyirarume w’umuhungu wo mu bwoko bw’aba bantu akaba yaramushyingiye umukobwa ukomoka mu muryango ukomeye cyane muri icyo gihugu.
Ahmed Salah ngo akimara kubashyingira yabagiriye inama yo guhunga, bakimara guhunga nyina w’uwo mukobwa akomeza kumuhatira kumugarurira umwana, nyuma y’insi mike ibyo bibaye Ahmed Salah yahise yicwa atewe inkota.
Amakuru ari guturuka muri icyo gihugu avuga ko se w’uwo mukobwa yari yafashe umwanzuro wo kumubabarira, mu gihe nyina n’abandi bagize umuryango we batakozwaga ibijyanye n’imbabazi.
Kugeza ubu Polisi yo mu mujyi wa Mogadishu uyu mugabo yiciwemo atewe inkota yamaze guta muri yombi nyina w’uwo mukobwa hamwe n’abandi benshi bakekwaho kugira uruhare mu rupfu rw’uwo mugabo.
VUNINGOMA David-Celebsmagazine.com


text:
Umukobwa wo mu Bushinwa wakuze atarabona inyanja,yabwiye umukunzi we ko azemera ko bashyingiranwa naramuka amukuruye mu kigare (ishereti) akamugeza ku nyanja iri ku birometero ibihumbi 2 uvuye aho batuye, none amaze iminsi 41 agenda amukurura kugira ngo abashe kubigeraho.
Uyu musore witwa Wang amaze iminsi azenguruka ubushinwa akurura mu kigare uyu mukunzi we,kugira ngo arebe ko yageza ku nyanja uyu mukobwa yakunze ndetse yifuza ko bazarushingana.
Uyu mukobwa utavuzwe amazina n’ikinyamakuru Today online dukesha iyi nkuru,yarahiye ko atazigera ashakana n’uyu musore kugeza igihe azamufasha kugera ku Nyanja ,iherereye ahitwa Weihai, mu burasirazuba bw’intara ya Shandong.
Aba bombi bamaze kugenda ukwezi n’iminsi 11 aho uyu musore asabwa gukora ibirometero bigera ku bihumbi 2 akuruye uyu mukobwa muri iki kigare kugira ngo abashe kugera ku nzozi ze.
Ku wa 11 Gicurasi uyu mwaka, nibwo aba bombi bageze mu mujyi wa Zhengzhou uri muri kimwe cya kabiri cy’urugendo bagomba gukora ,n’ukuvuga ko uyu musore asabwa kongera gukurura iki kigare kirimo uyu mukobwa iminsi 41 kugira ngo abashe kumutsindira.
Wang yabwiye abanyamakuru ko yasezeranyije uyu mukobwa ko azamukurura muri iki kigare (ishereti) akamugeza ku nyanja ndetse ari kubikora kugira ngo asohoze iri sezerano.
Wang warahiye ku ntego ye, yavuze ko iyo ananiwe,umukobwa akurura ishereti bakagenda baganira ndetse uru rugendo bakoze rwabafashije kumenya hirya no hino mu Buhinwa.
Aba bombi batuye mu ntara ya Gansu iherereye mu misozi miremire y’iburengerazuba bw’Ubushinwa,hafi y’ubutayu bwa Gobi.
Umunyarwanda yaciye umugani ngo ushaka inka aryama nkayo,niyo mpamvu benshi batangariye urukundo rw’uyu musore.
NTAKINDI KIBITERA. N’UKUBERA UBUKE BW’IGITSINA GORE MU BUSHINWA. UMUGORE AHENZE KURENZA IBINDI BINTU BYOSE. UMUSORE YIFUZA N’UWO BAGANIRA NIYO ATAMUTERETA AKAMUBURA. REBA RERO INGARUKA YO GUKURAMO INDA IRACYAKURIKIRANA UBUSHINWA. NIBIHANA IMANA IZABABABARIRA IBYAHA BAKOZE BYO GUKURAMO INDA Z’ABANA BA BAKOBWA.


text:
Bambuzimpamvu Anastasie (Mama Paccy) n'umukunzi we Hitayezu Emmanuel nyuma yo gusezerana imbere y'amategeko ya Leta mu muhango wabaye tariki 20 Nyakanga 2018, kuri uyu wa Gatandatu bakurikijeho umuhango wo gusaba no gukwa wayobowe na Mc Philos umaze kubaka izina muri uyu mwuga. Ubukwe bw'aba bombi bwitabiriwe n'abantu benshi ndetse buri kurangwa n'udushya tunyuranye muri buze gusoma mu nkuru zacu ziri imbere.
Aline Gahongayire n'umunyamakuru Clarisse wa Radiyo Rwanda bari bambariye abageni
Bakoze ubukwe burimo udushya twinshi
Bambuzimpamvu Anastasie ari we Mama Paccy ni umuhanzikazi kuri ubu ufite ishimwe rikomeye ku Mana yamutabaye ikamuhindurira amateka akava mu buzima bugoye yanyuzemo bwo gukora akazi ko mu rugo, gucuruza agataro, guca incuro no kuba mu nzu y’ikode. Aherutse gutangariza Inyarwanda.com ko mu myaka 15 ishize yari mu buzima bubi cyane ari umutindi nyakujya ariko magingo aya akaba ashima Imana yamutabaye ikamuvana ku cyavu akicarana n’abakomeye. Mama Paccy akoze ubukwe nyuma yo gutandukana n'umugabo we babyaranye abana bane.
Byari ibyishimo bikomeye kuri Mama Paccy n'umugabo we
Saa Saba z'amanywa zuzuye (13h:00) ni bwo umugeni (Mama Paccy) yasohotse mu nzu yinjira ahabereye umuhango wo gusaba no gukwa. Mama Kenzo (umugore wa nyakwigendera Patrick Kanyamibwa) n'umunyamakuru Clarisse Uwineza uzwi cyane nka Clara Uwineza ukora kuri Radiyo Rwanda, ni bamwe mu bari bambariye Mama Paccy. Mama Paccy n'umukunzi we bakoze ubukwe nyuma y'imyaka ine bamaze bakundana ndetse bakaba bamaze imyaka 10 baziranye.
Mama Paccy yabwiye umugabo we ati 'Uri umuhoza wanjye w'ibihe byose'
Ahagana Saa Saba n'iminota 35 ni bwo Mama Paccy yambitswe impeta n'umukunzi we Hitayezu Emmanuel, abitabiriye ubukwe bavuza amashyi menshi, bamwe bati 'Baraberanye', abandi bati 'Baraberewe'. Saa Saba n'iminota 52 ni bwo umuhanzi Thacien Titus yakiriwe aririmbira abageni. Yaririmbye indirimbo ye yitwa 'Ukwiriye gushimwa Yesu' aho aririmbamo ngo 'Ukwiriye gushimwa Yesu, ukwiriye kubahwa, n'iki uragikoze, Yesu we, ukwiriye kubahwa! Uciye agasuzuguro ka satani'. Nyuma ya Thacien Titus, hakurikiyeho kwiyakira, ari nako Mc Philos asetsa abantu muri bwa buryo bwe buzimije cyane.
Thacien Titus yaririmbiye abageni barizihirwa bikomeye
Nyuma yo gusaba no gukwa, Mama Paccy n’umukunzi we berekeje ku Gisozi basezerana imbere y’Imana mu muhango wabereye mu rusengero rwa Bethesda Holy church. Abahanzi b’ibyamamare mu Rwanda mu muziki wa Gospel; Aline Gahongayire na Theo Bosebabireba n'umunyamakuru Clarisse Uwineza wa RBA ni bamwe mu bari bambariye abageni. Umuhango wo gusezerana imbere y'Imana watangiye kuva Saa kumi n’indi minota z’umugoroba.
Uwo ukunda uramutetesha!....Mama Paccy mu mugongo w'umugabo we
Mama Paccy n’umukunzi we Hitayezu Emmanuel basezeranye imbere y’Imana n’imbere y’abakristo bambikana impeta y’urudashira, babihamya imbere y'imbaga yitabiriye ubukwe bwabo. Pastor Muhire Gerard Harvest Christian church-Paruwase Sarefati ni wa babasezeranyije. Saa Kumi n’imwe na 40 ni bwo abageni bagiye kwifotoza. Nyuma yaho bakomereje mu kwiyakira (Reception) mu muhango wabereye mu busitani bwa Croix Rouge ku Kacyiru, uyoborwa n’umusore witwa Muhire Nzubaha wagaragaje cyane ko afite impano mu kuyobora ubukwe.
Bosebabireba nawe yaririmbiye abageni
Mama Paccy yatunguye umukunzi we amuririmbira indirimbo nshya yamuhimbiye. Ni indirimbo itari yajya hanze ikaba irimo imitoma myinshi. Abahanzi baririmbiye abageni ni; Thacien Titus, Theo Bosebabireba waririmbye 'Kubita utababarira' n'izindi zinyuranye, Aphrodis Byosebirashoboka, abana ba Mama Paccy n'amakorali anyuranye. Abageni bahawe impano nyinshi cyane kandi zinyuranye by'akarusho bagabirwa inka zitari nke. Ubukwe bwasojwe nijoro hafi Saa Tanu.
Mama Paccy yitegereza cyane umukobwa we wamutahiye ubukwe
Habuze gato ngo Mama Paccy arizwe n'abana be bamuririmbiye
REBA ANDI MAFOTO Y'UKO BIMEZE MU GUSABA NO GUKWA
Abaririmbyi babanje gushima Imana mu ndirimbo
Ubwo umukwe yari ahageze
Madamu Nkunda Maombi Miriam (Ibumoso) Madamu Bishop Rugubira Theophile uyobora Harvest Christian church mu Rwanda
Uhereye ibumoso; Ababyeyi ba Israel Mbonyi nabo bari babutashye
Mc Philos (iburyo) ni we wayoboye ubu bukwe
Ni ubukwe bumeze nk'amateraniro,...n'amakorali yaririmbye
Mama Paccy hamwe n'abamwambariye
Mc Philos ashimira muzasa wa Mama Paccy
Umunyamakuru Clarisse wa RBA (ibumoso) yari yambariye Mama Paccy
Mama Kenzo hamwe n'abana ba Mama Paccy (bambaye imyenda y'umutuku)
Umugabo wa Mama Paccy asuhuza abari mu bukwe
Mama Paccy n'umukunzi we ubwo bambikanaga impeta
Mama Paccy n'umukunzi we barebana akana ko mu jisho
Urukundo ni rwiza,.....Hitayezu ibyishimo byari byose
Nizeyimana Patrick (ibumoso) Parrain wa Hitayezu Emmanuel, Uwimana Violette (iburyo) Nyiri Vision Hotel Marraine wa Mama Paccy
Thacien Titus na bagenzi be bafashe ifoto y'urwibutso hamwe n'abageni
UKO BYARI BIMEZE MU GUSEZERANA IMBERE Y'IMANA
Hano bari bageze kuri Bethesda Holy church
Pastor Muhire yasanganiye abageni ku muryango abaha ikaze
Abageni ubwo bari bageze mu rusengero
Aline Gahongayire na Theo Bosebabireba baherekeje Mama Paccy mu rusengero
Pastor Rugamba Ernest (iburyo) na Kandoti Aaron Ndayisenga batashye ubukwe bwa Mama Paccy
Ubwo bambikanaga impeta y'urudashira
Barahiye bafashe kuri Bibiliya
Mama Paccy asinya inyandiko yemeza ko azabana akaramata na Hitayezu Emmanuel
Nyuma yo gusezerana imbere y'Imana
Korali yaririmbiye abageni
Baturishije
Bafashe ifoto y'urwibutso
Uhereye ibumoso; Pacifique, Patrick, Pascaline na Pascal abana ba Mama Paccy
AMAFOTO YO MU GIHE CYO KWIFOTOZA
Mama Paccy tuzibanira akaramata!
Theo Bosebabireba yavuye muri Uganda yitabira ubukwe bwa Mama Paccy
Abana ba Mama Paccy bafashe ifoto y'urwibutso hamwe n'abageni
Mama Paccy n'umugabo hamwe na Pascaline imfura ya Mama Paccy
Barebanaga akana ko mu jisho
Aline Gahongayire ati 'Congratulations Mama Paccy
Bambariwe n'abantu benshi barimo inkumi, abagore, abasore n'abagabo
UKO BYARI BIMEZE MU MUHANGO WO KWIYAKIRA NO GUSABANA
Iyi 'Cake' idasanzwe ni yo yakoreshejwe mu bukwe bwa Mama Paccy! Iyi cake yakozwe na Niyonsaba Aminadab nyiri kompanyi yitwa 'Pnam' ikorera kwa Rwahama
M.Nyarwaya Diane na Nishimwe Aline banze gutaha batifotoreje kuri iyi 'Cake' idasanzwe
Liliane N.T yishimiye cyane guhura na Aline Gahongayire yajyaga abona kuri Televiziyo
Diane M.N yafashe agafoto k'urwibutso hamwe na Gahongayire
Bamwe mu bakoze imirimo mu bukwe bwa Mama Paccy
Abageni binjiye ahabereye 'Reception' bahabwa ikaze na Mc Muhire Nzubaha
Abakobwa ba Bishop Rugubira basanganiye abageni
Mc Muhire Nzubaha ati 'Nimuzimanire abageni'
Bakase umutsima bawusangiza abitabiriye ubukwe bwabo
Umuvandimwe wa Mama Paccy hamwe n'umugabo we (ibumoso)
Mama Paccy yaririmbiye umugabo we
Theo Bosebabireba yaririmbiye abageni
Mama Paccy yaririmbiwe n'abana be
Yavuze umuvugo wakunzwe na benshi
Muhire Nzubaha yigaragaje nk'umunyempano ikomeye mu kuyobora ubukwe
Basirimbye biratinda
Bahawe impano nyinshi cyane
Ubwo bakiraga impano y'imfura ya Mama Paccy
Abana bose ba Mama Paccy bamuhaye impano
Bahawe impano zinyuranye
AMAFOTO:Christophe Nzayisenga


text:
Umudugudu wa Sumbure uherereye mu kagari ka kanazi,umurenge wa Nyamata ho mu karere ka Bugesera utuwe n’imwe mu miryango y’abasigajwe inyuma n’amateka, bubakiwe muri gahunda yo guca nyakatsi. Iyo witegereje izi nzu, inyinshi zatangiye guhomoka ariko bitarakabya cyane gusa iyo ubabajije uruhare bagira mu gutuma izi nzu zidasenyuka aba baturage bavuga ko nta bushobozi bafite.
Uretse kubakirwa inzu kandi aba bamwe muri aba baturage bubakiwe ubwiherero n’ubwogero. Gusa kuri ubu, u bwinshi muri ubu bwiherero n’ubwogero ntibukinze ubundi nta n’isakaro bukigira ba nyirabwo bavuga ko ubukene aribwo bwatumye bagurisha izi nzugi n’amabati igihe babaga barwaje abana cyangwa nabo bakarwara bigatumba basakambura inzu bakanakuraho inzugi bakagurisha.
Umuyobozi w’akarere ka bugesera Richard Mutabazi avuga ko ibi babiterwa n’imyumvire icyakora ngo hanashatswe igisubizo cyatuma aba baturage badakomeza kwisenyera inzu batuyemo.
Yagize ati “ twabashakiye ubutaka bwo kuba bahingamo buri I Gitagata ibi byari mu rwego rwo gutuma badasonza ngo bisenyereho”
Si ubwa mbere humvikanye abaturage bahawe ibikorwa remezo bakabyangiza batitaye ku ngaruka zabageraho dore ko hari na bamwe mu basigajwe inyuma n’amateka batuye mu bindi bice by’igihugu bahabwaga amabati bakayakura ku nzu bakayagurisha bavuga ko inzu za nyakatsi ari zo nziza.
Src: Tv1
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Ibyo ugomba kumenya ku guheka umwana
Guheka umwana ku mugongo ni ibintu bikorwa kuva cyera mu Rwanda ndetse no mu bindi bihugu bya afurika.
Ibyiza byo guheka umwana : ibyiza byinshi rero twavuga nko gutuma umwana yibona muri mama we (niba ari mama we umuheka). Gufasha ibyo yariye kumera neza mu nda (digestion) ndetse bikanamufasha kutaribwa n’ibyo mu nda cyane. Hari kandi no gukomera kw’amagufa y’amatako, Kumva afite umutekano no kuryoherwa n’umunyenga wo mu mugongo n’ibindi byinshi. Ni ibintu byiza rero byo gukorera abana.
Igihe utangira ku muheka : guheka umwana bishobora gukorwa amaze gukira umukondo ubwo byaba ari nka nyuma y’ icyumweru avutse. Hari n’abategereza ko ijosi rikomera bakaba aribwo batangira kumuheka. Gusa na none utinze cyane umwana arabyanga.
Igihe umara umuhetse : byaba byiza ko umwana yajya mu mugongo mu gihe akeneye gusinzira, wenda ibyo bigakorwa kenshi ikindi gihe bigaterwa no kuba waba umujyanye ahantu wenda ari uburyo bworoshye bwo kumutwaramo. Gusa uko umwana agenda akura agenda akenera gukina. Ni byiza ko umwana adahora mu mugongo.
Ibyo kwitwararika : muheke hadashyushye cyane kugira ngo umwana adashyuha cyane, byaba byiza mu gitondo cyangwa nimugoroba. Umuntu uheka umwana agomba kuba asa neza, yambaye imyenda imeshe. Bikaba byiza gushyira agatambaro aho ashyira umutwe kugirango atarya imenda cyangwa ngo naboga yanduze umuhetse.
Ibyo wirinda : irinde ko guheka umwana bimubuza gukina. Muri iyi minsi hari abakozi bashyira abana mu mugongo umwanya munini cyane kugira ngo bigire kuri telephone bityo ntibakinishe abana kandi bakeneye gukina no kwiga ibintu bimwe na bimwe nko kwicara, kugenda, kwiruka. Ibyo rero bituma umwana aba umunebwe ndetse nanarye neza kuko aba atakinnye ngo asonze.
Hifashishijwe urubuga rwa portersonenfant


text:
Gahunda yo guhunika yashyizweho igamije guhangana n’ibibazo byiganjemo ibura ry’ibiribwa no gukumira ikibazo cy’abaturage bahura n’inzara bigatuma bajya gushakisha imibereho ahandi, gukumira izamuka ry’ibiciro by’ibiribwa n’ibindi.
Raporo ya Komisiyo y’imari n’ubukungu yasobanuriwe Inteko rusange ya Sena kuri uyu wa 3 Mata 2018, yagaragaje ko muri gahunda yo guhunika hakirimo ibibazo bitandukanye bikeneye ko hagira uhagarariye guverinoma ubisobanura.
Muri ibyo bibazo, Raporo igaruka cyane ku kuba umusaruro ugomba guhunikwa ukiri muke ugeranyije n’ibigega biri mu gihugu, uburyo bwo guhungira no kuwumisha budakora neza n’ibindi nk’uko Perezida wa Komisiyo, Senateri Muhongayire Jacqueline yabisobanuye.
Yagize ati “Umusaruro uracyari mucye kuri hegitari, umusaruro utujuje ubuziranenge, kotsa imyaka no kuyigurisha ikimara kwera, imihindagurikire y’ikirere ya hato na hato ituma ibihembwe by’ihinga bigongana. Igihembwe A gihura n’igihembwe B kigwamo imvura nyinshi bigatuma umusaruro utakara.”
Yongeyeho ati “Abahinzi nta bumenyi buhagije bafite bwo gufata neza umusaruro. Imiti yo guhungira imyaka iracyari mike kandi ntiboneka mu masoko yegereye abahinzi.”
Abasenateri batanze ibitekerezo, bagarukaga ku cyifuzo cyo gutumiza Minisitiri kugira ngo abahe ibisobanuro birambuye ku bibazo biri muri urwo rwego.
Senateri Ntawukuriryayo Jean Damascène yagize ati “Iyo nta musaruro uhari kandi ugakomeza kuvuga ngo urubaka ibigega, ntabwo dukeneye ubushobozi. Icya kabiri mbona bagishyize mu mpamvu ituma Minisitiri aza kwisonura mu Nteko rusange, kuko icyo gihe tuzaba tugiye mu bugenzuzi bw’ibikorwa bya Guverinoma, ubwanikiro igihe basaruye, abantu bikorera bihutira kujya kugura imyaka y’abaturage bakajya guhunika hahandi ariko bategereje kuzabigarura ku isoko kugira ngo bihende abanyarwanda.”
Senateri Ntawukuriryayo yakomeje asaba ko icyo kintu cyumvikana neza kuko ari cyo Leta y’u Rwanda idashaka, naho kuvuga ngo hazakomeza kubaho ubufatanye n’abikorera mu kubaka ibigega kandi n’ibihari bidakoreshwa ntacyo byaba bimaze.
Nyuma yo kungurana ibitekerezo, Abasenateri 20 muri 24 bari bitabiriye Inteko rusange bemeje ko Minisitiri w’Ubuhinzi n’Ubworozi, atumizwa akazatanga ibisobanuro mu magambo kuri ibyo bibazo byagaragajwe na Raporo ya Komisiyo.
Imibare igaragaza ko ibigega byubatswe bihunitswemo ku kigero cya 32%, mu gihe Guverinoma yihaye intego yo guhunika byibuze toni ibihumbi 200 z’ibinyampeke n’ibinyamisogwe mu 2017, ndetse ko buri mwaka hazajya hiyongeraho toni zisaga ibihumbi 100, mu gihe mu 2010, hahunikwaga toni ibihumbi bisaga 40 gusa.


text:
APACOPE yashinzwe mu 1981 na Shamukiga Charles agamije gufasha abana b’Abatutsi babuzwaga uburenganzira bwo kwiga mu mashuri yisumbuye ya leta. Byongeye, ryari iry’icyitegererezo mu gihugu mu burezi kuko ni ryo rukumbi ryari rifite za mudasobwa, bikareshya abana b’imiryango ikize gusaba kuryigamo.
Nubwo ryari ryashinzwe mu gutabara Abatutsi bahejwe mu mashuri, APACOPE ntiyahezaga n’abana b’Abahutu.
Ubutwari bwamuranze bwagarutsweho kuri uyu wa Gatandatu, tariki ya 19 Gicurasi 2018, ubwo hibukagwa ku nshuro ya 24 inzirakarengane zigera kuri 300 zarimo abari abakozi, abarimu n’abanyeshuri bigaga muri APACOPE bazize Jenoside.
Abize muri APACOPE mbere ya Jenoside, bavuga ko bifuza ko Shamukiga na bagenzi be bafatanyije gushinga iki kigo bashyirwa mu ntwari z’igihugu, kubera ibikorwa by’indashyikirwa bakoze.
Murekeyisoni Jacqueline wize muri APACOPE mu 1989, yabwiye IGIHE ati “Numva Shamukiga yagakwiye gushyirwa mu ntwari z’igihugu akajya yibukwa cyane cyane ko yashinze iri shuri kugira ngo ahe amahirwe n’abana b’Abatutsi bahezwaga.”
Undi mubyebyi yagize ati “Shamukiga yakoze ubutwari butashoborwa na buri wese kuko yaharaniye ko n’abana b’Abatutsi bahezwaga babona uko biga, kuri ibyo rero numva yagakwiye kujya mu ntwari z’igihugu nk’abandi."
Perezida wa Ibuka, Prof Dusingizemungu Jean Pierre, we yatangaje ko amateka y’Ishuri rya APACOPE yagakwiye gushyirwa mu mateka rusange y’Igihugu.
Yagize ati “Abantu bakwiye kujya babona amateka ya APACOPE no mu mateka rusange y’igihugu, kuko iri shuri ryashyizweho mu gihe gikomeye cyane ku bufatanye bw’abagabo n’abagore barebaga akarengane kakorerwaga abana b’Abatutsi, batabonaga amashuri maze bituma bashyira hamwe ingufu zabo n’ubushobozi buke bari bafite bararyubaka.”
Yongeyeho ko ibikorwa Shamukiga na bagenzi be bakoze bikwiye kujya bimenyekanishwa mu mateka y’igihugu kugira ngo bimenywe uko byagiye bikorwa.
Umuyobozi wa APACOPE, Shamukiga Christine, we yavuze ko kwibuka bibafasha kuzirikana amateka mabi yababayeho kugira ngo ibyabaye bitazongera ukundi.
Yagize ati “Kwibuka ni igikorwa gikomeye ku buryo iyo twakijemo bidufasha gusubira inyuma tukavuga amateka y’ibyatubayeho n’ibyabaye ku bantu bacu bishwe, bituma tugira ingufu zo kujya imbere, kugira ngo ibyabaye bitazongera.”
Yavuze ko umubyeyi we Shamukiga Charles, yari umuntu ugira urukundo wanga akarengane ku buryo ari rwo rwatumye atanga ibyo yari afite byose yubaka APACOPE kugira ngo abana b’abatutsi bahejwe mu mashuri babone aho biga.
Ishuri rya APACOPE rifite urwibutso rwa Jenoside, ruriho amazina agera kuri 300 biciwe mu bice bitandukanye, barimo abahize n’abahakoze.
APACOPE ifite abanyeshuri bagera ku 1400 barimo abiga mu mashuri y’inshuke, abanza ndetse n’ayisumbuye.


text:
Fundi Jean aratabaza Perezida Kagame kubera yabamburwa isambu ye
Ingoma zose nta n’imwe yarenganuye Fundi Jean. Iyo hamaganwa ruswa ,hatamaganwa akarengane ni nko kuvomera mu gitobotse.
Akarengane gakomeje kuvuza ubuhuha ,ariko kagenda gashakira ruswa inzira. Inkuru yacu iravuga ku karengane gakorerwa umugabo Fundi Jean ubarizwa mu mudugudu Umurava mu kagali ka Ruhango mu murenge wa Gisozi ,akarere ka Gasabo mu mujyi wa Kigali. Intandaro yako karengane gakorerwa Fundi karava ku isambu ya se umubyara Simon Nzabamwita iherereye hahandi haruguru twavuze. Perezida Kagame ahora yamagana uwurenganya umunyarwanda
Nzabamwita yashatse umugore witwaga Mukankima Marigarita babyarana bana batatu aribo: Fundi Jean, Makuza Leveriyani na Mukaruziga Kansilida. Ikibazo cyaje kuba insobe aho Nzabamwita amariye kwitaba imana. Nzabamwita yaje kwirukana Mukankima kubera ko yabyaye umwana utaruwe. Amakuru dukura mu baturanyi babo ngo Mukankima yaje kujya gushaka ahandi ahabyara abana bane aribo: Mutumwinka Speciose mwene Ramadhan Nassor,Augustin Mukera we akaba se wamubyaye atazwi na Paul Rutayisire we akaba se umubyara yaritwaga Ngwije Dismas kuko ho Mukankima yarahabaye nk’umugore uri murugo rwe, undi mwana wa Mukankima yitwa Francois Bizimungu se wamubyaye yitwaga Gakire fidele. Nkuko tubikesha Fundi ngo aba bene nyina bavukiye mu karere ka Nyanza.Fundi aragira ati: Iteka iyo umukuru w’igihugu yasuye abaturage ahantu hatandukanye njyayo bakanyima ijambo kugirango ndenganurwe. Fundi yagannye inkiko aratsinda,ariko ikibazo yabangamiwe n’inzego z’ibanze zo mu murenge wa Gisozi kugeza na n’ubu ntarahabwa umutungo wa se Nzabamwita. Fundi arasaba kurenganurwa agahabwa isambu ya se
Ikibazo cyaje kubera ingorabahizi Fundi n’uwahoze ari Gitifu w’umurenge wa Gisozi Murekatete Patricie wakoze ikosa ryo kumunyaga isambu ye akayigabanyamo gatatu. Fundi we ati: Isambu yanjye nayinyazwe na Gitifu Murekatete kuko mbere ntabwo bari bahatuye none ubu bayituyemo. Abo bana ba Mukankima yabyaye ahandi baje gutsindwa byemezwa ko bava mu mutungo wa Nzabamwita ,ariko kugeza na n’ubu banze kuwuvamo. Inzego za Leta zirirwa zamagana ruswa,ariko ntizamagana inzira ya ruswa. Fundi yararenganye kuko yatsindiye isambu ya se Nzabamwita none yarayibuze. E se azayihabwa n’umukuru w’igihugu nasura akarere ka Gasabo?
ese Fundi azarenganurwa n’urwego rw’Umuvunyi?Ninde uzarenanura Fundi mu karengane kamwugarije? Ibi rero byerekana ko Fundi yarenganije kuko yatangiye kuburana isambu ya se Nzabamwita kuva 1981 kandi aho hose byerekanaga akarengane yakorerwaga. Inkiko zose zishingiye ku iperereza zahaga ubutabera Fundi akabwimwa n’inzego z’ibanze kugeza ubu.


text:
Ubwo hizihizwaga umunsi w’umurimo ku rwego rw’Akarere ka Rulindo kuri uyu wa Gatanu tariki 4 Gicurasi 2018, n’ubwo hishimiwe byinshi bimaze kugerwaho ariko haracyari abakozi bavuga ko bagikomerewe n’imiberehe kubera umushahara utajyanye n’igihe.
Bamwe mu baganiriye na Nonaha.com, cyane cyane abakorera mu nzego za Leta barimo abarimu ndetse n’abaganga bose bahurizaga ku kuba Leta ikora ibishoboka byose ngo uburenganzira bw’umukozi bwubahirizwe, ariko ko na none ku kijyanye n’imibereho y’umukozi ikiri hasi bitewe n’imishara itajyanye n’isoko.
Bamwe mu bakozi mu nzego zitandukanye mu karere ka Rulindo
Umwe mu barimu twavuganye yatubwiye ko ikibazo nyamukuru bafite ari icy’umushahara ukiri muto, yagize ati ”Urugero natanga ni umwarimu wigisha mu mashuri abanza aho usanga umushahara we utagera ku mafaranga y’u Rwanda ibihumbi 50, ajya ku isoko agasanga ibiciro biri hejuru (…)”,
Yakomeje ashimira Leta yabashyiriyeho ’Umwarimu SACCO’ ariko avuga ko ibijyanye n’inguzanyo zitangirwamo ntaho zageza mwarimu, kuko ngo nk’uwatse inguzanyo y’ubucuruzi abura uko akurikirana ibikorwa bye bikarangira agumye aho yahoze mbere. Yoseje avuga ko Leta yakora ibishoboka byose ikagerageza gushakira amacumbi abakozi kuko nayo ubu bigaragara ko akiri ikibazo.
Umukozi ukora mu kagali we yatugaragarije ko zimwe mu mbogamizi bakunda guhura nazo, harimo akazi kenshi aho usanga kuri uru rwego hakorera abakozi babiri gusa, ugasanga bavunika cyane kuko bahabwa inshingano nyinshi.
Uyu mukozi kandi anavuga ko hari ikibazo cy’ibyo yise birihutirwa, aho usanga inzego zibakuriye zibasaba ama raporo ikwiye gutangwa mu minsi nk’itanu ariko bakababwira ko barara babitanze byihutirwa, ati "Aha rimwe na rimwe niho hava bimwe tujya twita gutekinika".
Uyu munsi w’umurimo muri rusange ariko waranzwe no kuzirikana uruhare rukomeye umurimo ugira mu iterambere ryabo ubwabo n’iry’igihugu, bishimira ibyagezweho banaboneraho umwanya wo gufata ingamba zo kurushaho kunoza umurimo no kongera umusaruro.
Agaruka ku mateka y’umunsi mpuzamahanga w’umurimo ubusanzwe wizihizwa tariki ya mbere Gicurasi buri mwaka, umuyobozi w’urwunge rw’amashuri rwa Burega, Rwagasana Ephrem yavuze ko wakomotse muri Amerika ubwo bakoreshaga abakozi imirimo ivunanye batubahiriza uburenganzira bwa bo.


text:
Kim Kardashian amaze imyaka irenga icumi avugwa cyane mu itangazamakuru, yatangiye kugaragara cyane ubwo hasohokaga amashusho y’ubusambanyi yakoranye n’umusore witwa Ray J, bashwana akayashyira hanze. Uko yamenyekanye yabibyaje umusaruro ndetse akaza umurego mu gukora ibiganiro bimwinjiriza amafaranga kuri televiziyo.
Umukecuru witwa Alice Marie Johnson amaze imyaka 20 muri gereza, yakatiwe igifungo cya burundu azira gufatirwa mu gatsiko k’abakora amafaranga y’amahimbano bakanacuruza ibiyobyabwenge.
TMZ yasohoye ibaruwa yakoze benshi ku mutima Kim Kardashian yandikiwe n’uyu umukecuru amushimira uruhare akomeje kugira mu kubura urubanza rwe kugira ngo afungurwe. Yavuze ko uyu mugore ari gufasha mu buryo bukomeye abamwunganira mu by’amategeko.
Yagize ati “Nshishijwe bugufi no kugushimira byimazeyo no ku byo umaze kunkorera. Ubwo navuganaga n’umwunganizi wanjye Shawn Holley, natunguwe no kumenya izina ry’umuntu uri kumfasha, byansabye igihe kugira ngo mbashe kubyiyumvisha no kwakira ko ari wowe yahoraga ambwira ariko ntiyerure. Nta magambo ahagije nabona yo kukugaragariza ugushima bimvuye ku mutima.”
Yakomeje avuga ko ashimira cyane Kim Kardashian uri gukora ibikomeye mu kuramira ubuzima bwe no kumugarura mu muryango. Yavuze ko ibyo Kardashian amukorera byamuhaye icyizere ko azongera kubaho mu buzima busanzwe.
Alice Marie Johnson yagaragaje icyizere afitiye Kim Kardashian avuga ko umuhigo wo kumufunguza yihaye nusohora bizaba nk’ikimenyetso cy’uko ubwisanzure mu butabera butabogamye bizashoboka mu gihe kiri imbere muri Leta Zunze Ubumwe za Amerika.
Ibikorwa byo gutanga ubufasha mu gukoranira bya hafi n’abanyamategeko Kim Kardashian ari gukora, abifatanya n’urundi rubanza yiyemeje kubyutsa rw’umugore witwa Cyntoia Brown wo muri Tennessee wafungiwe kwica umugabo wamukoreshaga nk’umucakara w’imibonano mpuzabitsina ubwo yari afite imyaka 16.


text:
Uyu munsi nk'uko bisanzwe, ku biro by'Akarere hateraniye inama y'abakozi bakorera ku rwego rw'Akarere iyobo n'Umuyobozi w'Akarere Ayinkamiye Emérence.
Muri iyi nama, Umuyobozi w'Akarere yageje kubayitabiriye inshamake y'ibyavuye mu Umwiherero w'abayobozi b'inzego z'ibanze wamaze iminsi 5 i Gabiro mu Karere ka Gatsibo.
Yatangiye agira ati: Uyu mwiherero wari ugamije kurushaho kunoza imikorere n'imitangire ya serivisi."
Yatangaje ko bize amasomo atandukanye agahuzwa n'ubumenyingiro.
Abitabiriye uyu mwiherero kandi bibukijwe ko gahunda zose zitegurwa zikwiye kwibanda Ku ihame ry'uburinganire.
Mu mwiherero, abayobozi bagarutse kandi Ku iterambere ry'uturere aho basabwe kubarura imishinga itarageze ku ntego igatangirwa raporo hagamijwe kureba icyakorwa.
Umuyobozi w'Akarere, yakomeje atangaza ko bagarutse ku isomo ry'imiyoborere aho bibukijweko buri wese ari umuyobozi bityo bikamutera kugira imyitwarire myiza yuje ubunyangamugayo n'ishyaka ryo gukunda igihugu!
Muri uyu mwiherero kandi abayobozi bagarutse ku kuvoma amasomo mu muco wacu bakagendera Ku ndangagaciro nyazo zihiniye mu magambo ya gihanga y'imigani nyarwanda: "uwanga gutenguhwa, atuma abakuru; umwami uraguza yishe ubuguza!"
Umuyobozi yakomeje avuga ko hari ibikwiye guhabwa umwanya muremure nk'ijambo umuganura bigakorwa uko bikwiye atari kurya iminsima gusa, ahubwo bikaba umwanya mwiza wo kugaragaza ibikorwa byagezweho, ibyagenze neza bigakomerezaho, ibyagenze nabi bigakosoka!
Bityo asaba abakozi gukaza ingamba zo kwita Ku bikorwa, ibyo abayobozi bababwiye ntibibe amasigarakicaro.
Yasoje avugako hazashakwa umwanya uhagije wo kuganira muri rusange ku myanzuro yafatiwe mu mwiherero w'abayobozi asaba abo bajyanye kumwunganira niba haba hari icyo atakomojeho!